EEPren aurrekontua ez bikoiztea erabaki dute lurralde kontratuan

Akitaniak ez du diru gehiago emanen euskararentzat, eta herriko etxe eta herri elkargoei eskatu diete goititzeko.Bertze diru sailek zeharka lagunduko lukete hizkuntz politika

Hautetsien Kontseiluak eta euskalgintzak behin eta berriro egindako galdea aintzat hartu gabe izenpetuko dute lurralde kontratua, azkenean. Izan ere, EEP Euskararen Erakunde Publikoaren aurrekontua 3 milioi eurotik 6 milioi eurora goititzeko eskatu izan dute bi eragile horiek azken hilabeteotan, baina ez da halakorik gertatuko. Akitaniak, Frantziako Gobernuak eta Pirinio Atlantikoetako Departamenduak orain arte emandako diru zamari eutsiko diote —gobernuak pixka bat soilik igoko du—, eta herriko etxe eta herri elkargoei galdeginen diete diru gehiago ematea, bertzeen heinera iristeko gisan. EEPren estatutuak aldatu beharko dituzte horretarako.

Ipar Euskal Herriko lurralde kontratuaren zutabe garrantzitsuenetarikoa da euskararena, eta negoziazioak hurbiletik segitzen aritu da euskalgintza. Atzo egin zuten hitzarmenari buruzko azkeneko bilkura, Baionan, eta BERRIAk bileraren ondotik baieztatu duenez, adostasuna lortu dute eragile guzien artean —estatua, departamendua, Akitania eta Hautetsien Kontseilua—.

Uztaileko bilkuran ez zen hala gertatu. Izan ere, Hautetsien Kontseiluak eskatzen zuen Akitaniak eta Frantziako Gobernuak diru gehiago eman zezatela. Estatuak, hala, pixka bat gehiago emanen dio EEPri, baina ez, haatik, Akitaniak. Hautetsien Kontseiluak, halere, izenpetu eginen du kontratua.

Adostu dutenez, partaide guziek «hein berean» eman beharko diote dirua EEPri hemendik aitzina, herriek eta elkargoek ematen dutena emendatuta. Eta, justuki, horregatik aldatu beharko dituzte EEPren estatutuak. Izan ere, euskararen aldeko erakunde publiko horren araudiak dio honela banatu behar dela haren diruztatzea: aurrekontuaren %30 Frantziako Gobernuak ematen du; %30, Pirinio Atlantikoetako departamenduak; %30, Akitaniako Eskualde Kontseiluak, eta %9, Euskal Kulturaren Sostengurako Herriarte- ko Sindikatuak. Azken horrek urtez urte diru zama emendatzea adostu dute gainerakoek, eta haiek orain arte bezala gelditzea.

Jean Claude Iriart da Euskal Kulturaren Sostengurako Herriarteko Sindikatuko burua, eta lehenagotik agertu izan da prest herriko etxe eta herri elkargoei EEPrentzako diru gehiago eman dezatela eskatzeko. Lurralde kontratuak berak euskarari bultzada bat ematea espero zuen, halere: «Lehen bi kontratuetan beti izan dira aukerak hizkuntza politikaren aldeko urratsak urrunago eramateko, diru laguntzak azkartzeko, eta iruditzen zait hirugarren kontratu horrek ere beharko lukeela gauza bera segurtatu». Haren hitza, ordea, ez da erabakigarria kontratuan.

Laguntzak, zeharka

EEPri emandako diruaz ez ezik, hizkuntz politika zeharka laguntzeaz ere aritu dira lurralde kontratuko euskararen atalean. Hain zuzen, partaideek konpromisoa hartu dute euskara beren kabuz laguntzeko, baina EEPtik kanpo. Akitaniak, erraterako, irakasleentzako prestakuntzak eskainiko lituzke, edo langabe eta langileentzako prestakuntza profesionalak. Halakoak egin zitzaketen lehenago ere, dena den, lurralde kontraturik gabe.

Printzipioz, atzo erabakitakoak ez dira aldatuko, atzo baitzuten azken bilkura erabakigarria. BERRIAren iturrien arabera, hain zuzen, Xehetasunak falta dituzten arren, «politikoki» onartua dute kontratua. Erakunde bakoitzak oniritzia eman beharko die orain Baionako bilkuretan proposatutakoei, eta urri bukaerarako izenpetuko dute 2020ra arte iraunen duen Ipar Euskal Herriko hitzarmena.

Euskararenaz gain, bertze hainbat gai ere jorratu dituzte kontratuan, baina zehaztapen guziak aitzinago emanen dituzte ofizialki. Xeheki aztertu beharko da horietan ere Hautetsien Kontseiluak proposatutakoek aitzina egiten duten ala ez.


Irudietan ez dagoena

Josi Basterretxea

Irudirik ezak eman dit atentzioa. Irudiaren mundua bizi dugu, dena da ikusgarri eta dena ikusgai… baina, den-dena ez dago pantailetan, argazkietan. Irudirik ezak esan nahi du: lekukotasunik eza. Hartara, irudietan ez dagoena, ez da existitzen.

Saharako irudirik ezak eman dit gaur atentzioa. Bederatzietan hasi da erasoa, nonbait. Marokoko tropek errefuxiatu sahararren kontra egin omen dute gaur goizean. Azken astean ezaguna zen egoera kaskarra Mendebaldeko Saharan. Euskal Herriko parlamentariak abiatu dira egoeraren berri zuzena izatera. Europako parlamentariak hurbildu dira Marokora egoeraren berri izatera.

Baina, denak bota dituzte bertatik. Parlamentari euskaldunak bota dituzte. Parlamentari europarrak bota dituzte. Kazetariak bota dituzte. Marokok ez du lekukorik gura. Ez du irudirik nahi. Ez du nahi inork jakiterik zer egin behar duen Saharako herritarrekin.

Ardura. Ezinegona. Beldurra ematen du horrek. Irudiaren munduan, beldurra ematen du irudirik ezak.

*Erredakzioaren oharra: azaroaren 8ko Karrikoluzion aireratutao 'argazkia'.


"El Conquis" bere ordu-tartean lider, % 14,0ko audientzia-zatiarekin

Patxi Alonsok aurkezten duen debateak 245.000 ikus-entzuleko audientzia metatua izan zuen Euskadin eta eragin eremuan.

Asteazkeneko "El Conquis" debatea bere ordu-tartean nagusi izan zen, % 14,0ko audientzia-zatiarekin. Halaber, Patxi Alonsok aurkezten duen saioak 245.000 ikus-entzuleko audientzia metatua izan zuen Euskadin eta eragin eremuan. Debateak, gainera, jarraipen handia izan zuen sare sozialetan, eta #elconquis18 traola joera izan zen Twitterren.

Esther, azken lehiakide kanporatua, eta Julian Iantzi izan ziren asteazkeneko gonbidatuak, eta abenturako asteleheneko atal polemikoan gertatutako guztia aztertu zuten platora joandako conquistologoekin batera.


Sukaldatu programa burutu dute Irurako ikastolan

Hirugarren urtea da Irura eta Anoetako ikastolek Sukaldatu programa lantzen dutela Lehen Hezkuntzako bosgarren eta seigarren mailako ikasleekin.

Basque Culinary Centerrekin batera Ikastolen Elkarteak lantzen duen egitasmoa da Sukaldatu izeneko programa.

Sasoiko prodruktuak dastatu eta bestelako baloreak ere lantzen dituzte ikastetxeetan: garbitasuna, ardura, lanen banaketa, lankidetza... Irurako ikastolan, Aitzol Zugasti eta Aritz Ansola sukaldariak aritu dira ikasleei azalpenak ematen.


Hegaldi merkeak

Oporrak antolatzen hasita dago jendea. Udaran hankak non jarri erabakitzen entzun ditut lagunak. Dirurik ez duena kanpin denda hartuta, besteak ozeanoaz beste aldera, inor joango da Europako hiribururen batera eta hemendik urrutiegi ez dauden hondartzetara joanda konformatuko denik ere bada. Kontua da norabait joatea. Behar duela esaten du jendeak. Neuk ere neure burua inoiz harrapatu dut halakoak esaten. Ez dakit zer esan: oporrak beharrezkoak dira, baina oporretan norabait joan behar hori beste kontu bat da. Eta norberak nahi duen lekura joateko aukera izanda, gaitzerdi. Kontua da jendea poltsikoak uzten dion lekura joaten dela. Joango litzateke ez dakit nora, baina hegaldia garestia da. Egingo luke ez dakit zer, baina ez ditu horretan gastatzeko ez dakit zenbat euro. Eta horrela, gure langa psikologikoaren oso azpitik antolatzen dugu guztia. Gure etxetik hurbilen dagoen aireportutik hegaldi merkeak nora, hara joaten gara zubiak daudenero. Gero, kafetegian belarria jarriz gero, herri guztia leku berera joan dela ohartuko gara: ez ezer berezirik dagoelako, merkea delako baino. Barregarria dirudi kontuak, baina ez dakit tristea ez ote den. Irudipena daukat aberatsen bizimodua imitatu nahian antsietateak jota bizi garela.


Blokeoari aurre egiteko akordioa eskatu du Fernando Buesa Fundazioak

Fundazioaren hitzetan, ETAk "duela 30 hilabete terrorismoaren amaiera iragarri zuenetik oso gauza gutxi mugitu dira". Gainera, Espainiako Gobernua "'Langraiz bidea' isiltzen" ari dela salatu du.

Fernando Buesa Fundazioak erakundeei eta alderdiei elkarrizketa eta akordioak eskatu dizkie, bake prozesuak bizi duen "blokeoari eta geldialdiari" aurre egiteko. ETAk behin betiko ekintza armatuak laga zituenetik bi urte eta erdi pasa dira dagoeneko, Fundazioak gogorarazi duenez.

Fernando Buesa Fundazioak bere webgunean azaldu duenez, "ETAk duela 30 hilabete terrorismoaren amaiera iragarri zuen". Poliziak ETA garaitu zuela goraipatu du. Bestalde, erakunde armatuak aurrera jarraitzen baldin bazuen "politika egiterik izango" ez zuela ohartu zen Sortu.

ETAren "porrotak lasaitu ederra ekarri du Euskadira, eta mehatxatuen bizitza nabarmen hobetu du", Fundazioak azpimarratu duenez. Hala ere, harrezkero "oso gauza gutxi mugitu" direla nabarmendu du, ETAk desegiteari uko egiten diolako eta Sortuk erakundeetan "botere handia" lortu, baina "autokritika" egiten ez duelako.

'Langraiz bidea', EPPK eta Bake Plana

Gainera, Espainiako Gobernua "'Langraiz bideko' kideak isiltzen" ari dela salatu du Fundazioak. Presoak birgizarteratzeko bide hori sustatu zuen Exekutibo sozialistak. ETArekin harremanak hautsi, biktimei barkamena eskatu eta Justiziari laguntzen dioten presoak birgizarteratzeko bidea da. Fundazioaren esanetan, "etorkizunean jarraitu beharreko eredua hori da".

Espetxeetako legedia onartzen duela dio EPPK presoen kolektiboak, baina ez da norabide horretan mugitzen, Fundazioak salatu duenez. Bestalde, Eusko Jaurlaritzaren Bake eta Bizikidetza Planak ez du "ETA behin betiko desagertzeko eta elkarbizitza eraikitzeko bidea adostu", kritikatu du.

Biktimen ahotan, "Eusko Legebiltzarrean desadostasunak nabariak dira" eta "Batasunak ez du 'zoru etikoa' onartu nahi". Horrek Iragan legealdian lortutako "akordioak hausten" dituela gaineratu du Fundazioak. Orduan ezker abertzaleak ez zuen ordezkaritzarik Gasteizko Ganberan, horregatik "Sortuk ez du autokritika egiteko beharrik sentitzen orain", Fundazioaren arabera.


ANJEL LERTXUNDI BERRIAN: AMA, AMAORDE

Anjel Lertxundi Berrian

Baldin eta ama hizkuntzarik bada, orduan amaorde hizkuntzarik ere izan liteke?

Berez eta onez gerta al daiteke amaorde hizkuntzak ama hizkuntza ordezkatzea?

Kontu horiek eta gehiago Anjel Lertxundiren Berriako Ama, amaorde zutabe labur bezain mardulean.


Aktualitate politikoa gertutik, gaurko 'Debatea'n

Besteak beste, EAJk Carlos Urquijoren dimisioa eskatu izanaz eta Espainiako Barne ministroak ETAko presoei buruz egindako adierazpenez arituko dira.

Hauteskundeak gerturatzen ari diren heinean, tenperatura politikoak gora egin du, eta argi ikusi da azken asteotan politikarien adierazpenetan eta ekintzetan. Bi adibide aztertuko dituzte gaur gauean 'Debatea' saioan: EAJk Carlos Urquijoren dimisioa eskatu izana eta Fernandez Diaz Espainiako Barne ministroak ETAko presoei buruz egindako adierazpenak.

Horrekin batera, aste honetan Gipuzkoako Batzar Nagusietan polemika piztu duen gai bat aztertuko dute: Ogasunari iruzur egiten dieten iruzurgile handien zerrendak publikoa ala pribatua izan behar du?

Gai hauen inguruan jarduteko, Luis Haranburu Altuna idazlea, Ion Telleria Naiz komunikabideko kazetaria, Jose Felix Azurmendi kazetaria, Joseba Sobrino analista politikoa, Jose Ramon Beloki EAJko diputatu ohia, Galder del Campo abokatua, Arantza Urretabizkaia idazlea eta Andoni Unzalu informatikaria izango dira saioan.

'Debatea' gaur emitituko da, 22:30etik aurrera, ETB1en.


“Baso ahaztuak” dokumentala eta solasaldia

Etxalarko naturzaleak antolatuta dokumentala eta solasaldia izan ziren kultur etxean otsailaren 7an. Hogei lagun baino gehiagok parte hartu zuten mahai inguru interesgarri hartan.


'Uda gau bateko ametsa' obraren muntaia berria, "Forum"en

David Barberok lanaren zuzendari Helena Pimenta elkarrizketatuko du goizeko 08:00etatik aurrera ETB-2n.

Ur Teatro konpainiak Uda gau bateko ametsa antzezlanaren muntaia berria du eskuartean. Helena Pimenta zuzendaria "Forum" saiora hurbilduko da ostegunean, goizeko 8etan, antzerki lan honen inguruan solas egitera. Duela 20 urte obra berberarekin izandako arrakastaren arrastoa jarraitu asmoz, garai hartako oroitzapenak eta oraingo bizipenak azalduko dizkio Pimentak David Barbero aurkezleari. Bide batez, taldearen ibilbidearen errepasoa egingo dute.


Bihotz-bihotzetik

Naiara Lopez Osa

Hernaniko Zaharren Egoitzako klinika laguntzailea

Maite dut nire lana. Klinika laguntzailea naiz zaharren egoitza batean, eta oso gaztetan jaio zitzaidan bokazioa. Maite dut aiton-amonak goizetan esnatzea, garbitzea, janztea, jaten ematea, komunera laguntzea, goxo goxo ohean uztea; baina maite dut batez ere beraiek erakusten didaten guztia. Maite ditut denak: hiztunak, isilak, ohetik mugitu ezin direnak, geldirik egoten ez direnak, abeslariak, egun osoa muturrarekin pasatzen dutenak ere bai. Garai zail honetan, maite dut familiak eman ezin dien goxotasun hori helaraztea. Ez genuen espero, eta uste baino zailagoa da une hauetan egoitzako lau pareten artean aurrera egitea. Haien seme-alabak, senar, emazte, biloba, birloba, lagun, bizilagun... behar dituzte, eta orain ezinezkoa da.

Nola azaldu? Batzuek ulertzen dute, beste batzuek ulertu eta bost minutura berriro galdetzen dute ea noiz etorriko den bisita, eta badira guztiz konturatzen ez direnak ere.

Imajina dezaket, aiton-amona hauen familien ezinegona ere, ezin du erraza izan orain gehien behar zaituzteten momentuan hor ezin egotea; ulertzen zaituztegu, eta horregatik lasai egon, guk ahal dugun ondoen zainduko ditugu eta.

Guzti honek karga psikologiko eta fisiko handiagoa ekarri digu; baina aterako gara aurrera. Zuengatik, gure aurretik izan zinetelako eta oraindik ere bazaretelako!

Eskerrik asko lankideei, eutsi!


Bihar protesta egingo dute Osasun Saileko Bulegoaren aurrean eskola jantoki ekologikoa aldarrikatzeko

Laudion elkartuko dira 12:00etan Urduñako Eskola Publikoko gurasoak eskatzeko berriro Eusko Jaurlaritzak baimena eman diezaien jantoki ekologikoa irekitzeko.

Laudioko Viña Vieja plazan batuko dira bihar protesta egiteko eta prentsaurrekoa eskaintzeko. Urduñako Eskola Publikoko gurasoek salatu nahi dute Lehen Hezkuntzako 6. mailako ikasleek utziko dutela ikastetxea jantoki ekologikoa ezagutu gabe, nahiz eta proiektua abiatu zenean haur hezkuntzan zeuden.

Sukaldea da arazoa

Gurasoek jakinarazi dute Eusko Jaurlaritzako Hezkuntza Sailaren bileraren zain daudela oraindik eta, antza, uztailaren 6an izango dela.

Dena den, salatu dute erakundearen aldetik mezu positiboak jaso arren, oztopoa dagoela sukaldearen tamainan. Hori dela medio, gurasoek adierazi dute araudiak lanerako gelak, espazioak eta eremuak aipatzen dituela, baina inondik ere ez duela jasotzen sukaldearen metro karratuen kopurua.

Horregatik, Osasun Sailari eskatu diote Urduñako proiektuarekin beste batzuekin baino zorrotzagoa ez izatea.

Irailean abian

Gurasoek nabarmendu dute ez dutela gehiago itxaron nahi eta hurrengo ikasturtean, hau da, irailean, gauzatu nahi dutela eskolako jantoki ekologikoaren egitasmoa.


Lekeitioko tinglauko moila konpontzen hasiko da Eusko Jaurlaritza

Muturreko zimendua sendotzeko eta egitura egonkortzeko lanak egingo dituzte. Segurtasuna bermatzeko pasealekua itxiko dutela jakitera eman du udalakEusko Jaurlaritzako Ekonomiaren Garapen eta Azpiegitura Saila Lekeitioko tinglauko moila konpontzen hasiko da egunotan, eta hori dela eta, pasealekua itxiko dutela jakitera eman du Lekeitioko Udalak. Azaldu dutenez, azken urteetako denboraleen eta ur korronteen ondorioz, muturra apurtzen joan da, eta zimenduak sendotzeko eta egonkortzeko lanak egingo dituzte.Eusko Jaurlaritzak zuzenduko dituen lanak egun gutxi batzuk barru hasiko dira, eta hiru hilabeteko iraupena edukiko dute. Epe horretan guztian pasealekua itxita mantenduko dute segurtasuna bermatzeko; goiko zein beheko aldeak itxiko dituzte horretarako.Joan den urtean iragarri zuen Jaurlaritzak tinglauko moilaren muturreko zimentazioa konpondu eta sendotzeko egitasmoa, eta bere sekzioa berregitea ere aurreikusten dute zati batean. Lan horrek 551.000 euroko aurrekontua edukiko du.Lakuak esku artean zituen aurreikuspenak betez gero, obrak 2017ko urrian hasi beharko lirateke, baina neguko denboraleak saihestu nahirik, lanak udaberrian hastea erabaki dute. Konponketa lanak udarako amaituta egotea da helburua, eta portuko jardunean ez dute ia eraginik edukiko.


Txipiroiak bere beltzean, Rafa Egiguren ipuinen lurraldean

'Txipiroiak bere beltzean' du bere lehendabiziko ipuin liburua.

Txipiroiekin plazaratu zen Rafa Egiguren orain ia 40 urte. Txipiroiak bere beltzean du bere lehendabiziko ipuin liburua: Ekialdea, Txina batipat, klandestinitatea eta antzerkia, antzerki asko.

Adur Larrearen ilustrazioa


Gaztelugatx, Europako bigarren zinema kokalekurik onena

Irabazlea Gorlitz (Alemania) herria izan da, Budapest Hotel Wes Anderson zinemagilearen filmagatik.

European Film Commission Network (EFCN) sareak Gaztelugatx hautatu du Hamarkadako Europako bigarren zinema kokalekurik onena gisa, Europako kokalekurik onena sariaren barruan, 2016ko udazkenean Bizkaiko txoko horretan Game of Thrones telesaila filmatzeko lanak egin ondoren.

Irabazlea Gorlitz (Alemania) herria izan da, Budapest Hotel Wes Anderson zinemagilearen filmagatik.

"Kostaldeko kokapen enblematikoa lehiaketako finalisten zerrendan egotearen ondorioz, Bilbo-Bizkaia nazioartean aintzatetsi dute filmak, telesailak nahiz edozein ikus-entzunezko ekoizpen filmatzeko erreferentziazko toki gisa", azaldu zuen irailean Bizkaiko Foru Aldundiak.

Europako ikusleek izan dute azken hitza, haiek emandako botoen bitartez aukeratu baita irabazlea. Europa osoko ikus-entzunezko sektorearen eta zinemako profesionalak biltzen dituen Cineuropa plataformaren webgunean egin da bozketa.

Gaztelugatx, 'Game Of Thrones'en

Hauek izan dira 11 finalistak

Gaztelugatx, Game of Thrones (2016) Bermeo, Bizkaia.

Antiparos uhartea, Suntan, Argyris Papadimitropoulos (2016), Grezia.

Wroclaw hiria, Bridge of Spies, Steven Spielberg (2015), Polonia.

Dubrovnik hiria, Game of Thrones (2012-2014), Kroazia.

Kaštilaceko gaztelua, Game of Thrones (2014-2016), Kaštela, Kroazia.

Görlitz hiria, The Grand Budapest Hotel, Wes Andserson (2014), Alemania.

Guadalquivir ibaiko Minima uhartea, La Isla Mínima, Alberto Rodriguez (2014), Sevilla.

Karakalaren termak, La Grande Bellezza, Paolo Sorrentino (2013), Erroma, Italia.

Val Senales glaziarra, Everest, Baltasar Kormákur (2015), Tirol, Italia.

Valldal - Juvet Landscape hotela, Ex Machina (2014), Norvegia.

Viena hiriburua, Mission: Impossible - Rogue Nation, Christopher McQuarrie, Austria.


Vinila Von Bismark, New York Ska Jazz Ensemble, We Are Standard edo Zarama, Bilboko Kafe Antzokian Aste Nagusian

Bilboko Kafe Antzokiak zuzeneko musika egitarau "interesgarri eta zabala" osatu du 2010eko Aste Nagusirako. Egitaraua hasteko ardura New York Ska Jazz Ensemble taldeak izango du, abuztuaren 20an, festak hasi bezperan. Jarraitzaile askoko taldea da eta ska, rocksteady eta jazz doinuen berezko nahasketa egiten du.

Abuztuaren 21ean emakumezkoek egindako rocka protagonista izango da. Batetik, Vinila Von Bismark Lucky Dados bere talde berriarekin ariko da. Pin-up modelo eta burlesque generoko artistak The Secret Carnival disko berria aurkeztuko du. Las Culebras taldeak ere joko du; zeresana ematen ari diren Nafarroako lau neska rockzale dira.

Abuztuaren 25ean doinu bero eta retroak izango dira Kafe Antzokian Bilboko The Cherry Boppers eta Kataluniako The Pepper Pots taldeekin.

Dantzak jarraituko du abuztuaren 26an, We Are Standard Getxoko taldea izango baita Bilboko Kafe Antzokian. Haiekin Basauriko Simca taldea ariko da.

Abuztuaren 27an Zarama izango da taula gainean. Roberto Moso buru duen taldea iaz agertu zen berriro eskenatokietan, denboraldi luzea isilik egon ostean. 1980ko hamarkadaren hasieran euskaraz kantatzen zuen Bizkaiko rock talderik garrantzitsuena osatu zuten.

Aurtengo Aste Nagusiko egitarauko kontzertuetarako sarrerak salgai daude Kafe Antzokian bertan eta kafeantzokia.com webgunean hamar euroko salneurrian. Emanaldi guztiak 22:00etan hasiko dira.

Bilboko Kafe Antzokiko arduradunen arabera, azken hiru urteotako programazioaren balorazioa "oso positiboa da", aretoa Aste Nagusiko "musika erreferentzia nagusietakoa" bilakatu baita. "Ahalegin handia eginez programazio hau osatzen dugu, bertoko zein nazioarteko artistak ekarriz, jaietan ere musikazaleek Bilboko erdigunean eta aretoaren aterpean kontzertuez gozatu ahal izan dezaten. Ekimen honek inguruetako bisitari asko erakartzen ditu urtetik urtera".

Azken hiru urteotan Kafe Antzokitik hainbat artista igaro dira Aste Nagusian: The International Noise Conspiracy, Neville Staple (Specials), Delorean, Standstill, Lisabö, Facto de La Fe y Las Flores Azules, The Pretty Things, Ray Gelato, Morodo, Randy Weston, The Cynics, Michael Rose (Black Uhuru), Grupo de Expertos Sol y Nieve, Zebrahead, Lagartija Nick eta Ama Say.


Julian Elorzak 'Matemáticas Básicas' liburua aurkeztuko du

Mondragon Goi Eskola Politeknikoko irakasle Julian Elorzak, berak prestatu dituen 2.000 ariketa praktikoz osatutako liburua aurkeztuko du. Aurkezpen ekitaldia, urriaren 23an, asteazkenean, izango da 18:30ean, Mondragon Goi eskola Politeknikoaren Arrasateko egoitzan.

Julian Elorza Mondragon Goi Eskola Politeknikoko bazkidea da 1960az geroztik. 1999an erretiroa hartu zuen eta 20 urtez matematika liburu bat idazten jardun du. Aritmetikaren, geometriaren eta kalkuluaren alorreko 2.000 ariketez osatutako liburua, ingeniaritzako zein matematikako ikasleei zuzenduta dago. Elorza irakaslearen lanak matematikara estilo pedagogiko batez hurbiltzea du helburu. Liburuaren lehen edizioa udaren aurretik jarri zen salgai eta agortu egin zen. Orain, bigarren edizioa plazaratu da.


Play offera sailkatzeko aurrerapauso galanta emango luke Ampo Ordiziak garaipenarekin

Liga txapelketako hogeigarren jardunaldia jokatuko du iganden honetan Ampo Ordiziak Altamiran. Ohiko ordutegian izango da norgehiagoka, 12:00etan.

Liga amaiera gerturatzen ari denean, play offetarako postuen lehia estutzen ari da, ez dago akatsentzat tarterik. Igandean, Atletico de Madrid izango du aurkari Ampok. Denboraldi honetan bitan izan dira aurrez aurre, eta garaipen bana eskuratu dute.

Madrildar taldeak Espainiako selekzioarekin jokatzen duten hainbat jokalari ditu: Salazar, Pablo Fontes, Javier Canosa, Gaston Ibarburu… Sailkapenean bosgarren postuan dago Aletico de Madrid, Ampo Ordizia baino postu bat gorago. Igandean garaipenaren bila joango dira madrildarrak, play offetarako sailkapena lortuko dute eta.

Richard Muagututia hamabostekora itzuliko da, eta aurreko astean baja izan zen Corey Simpson, zalantzan dago oraindik. Azken porrotaren ondoren, Santos Regilen eta Phil Huxfoden helburu bakarra jokalarien kemena berreskuratzea izan da. Helburua lortu eta garaipena eskuratuta, Liga titulua jokatzeko play offetara sailkatzeko aurrerapauso galantza egingo luke Ampok.


Victor Goikoetxearen lanak,

gaurtik aurrera, Donostiako Aquariumean

Victor Goikoetxea pintoreak erakusketa inauguratuko du gaur, Donostiako Aquariumean. Santurtziko Dorre Etxea barrutik dekoratuko du Goikoetxeak, eta lan horren aurrerapen bat jarriko du Donostian. Inaugurazioa, arratsaldeko 19:00etan izango da, eta bertan izango dira Donostiako, Hernaniko eta Santurtziko udal ordezkariak, besteak beste. Irekia da joan nahi duenarentzat.


Mintzakide programan gero eta jende gehiagok ematen du izena

Euskaraz hitz egiteko sortu diren taldeetan 75 sakandar ari dira eta, oraindik, izena emateko aukera dago

Astean ordu bat. Nahi den jarduera eginez: kafea hartuz, pasiatuz, zinemara joanez, mendi buelta eginez… Nahi den horretan aritu, konpainiarekin. Eta euskaraz. Horixe da Mintzakide programaren martxa. Euskaldunak ezagutzeko, euskaraz hitz egiterakoan segurtasuna hartu nahi dutenak edo ikasketa prozesua belarria eginez edo mihia askatuz osatu nahi dutenendako eskaintza da. Dohainik.

Horren berri duten 75 sakandar daude ibarrean barna sortutako taldeetan. Inoizko marka handiena da. Gainera, hiru talde berri sortu dira. Batetik, Arakilgo Astelehen Zoriontsuak taldeak programarekin bat egin du. 2016ko martxotik hilean behin, astelehenetan, bildu izan dira. Sakanatik atera gabe oso bisita interesgarriak egin daitezkeela eta aukera horiek aprobetxatu nahi dituzte. Azkenekoan, Irurtzungo Montesori eskolatxoa ezagutu zuten.

Altsasun bertako euskalkia sustatzen du Altsun Eskuaz taldeak. Joan den ikasturtean euskalki ikastaroa izan zuten euskaltegian. Aurten, urdiaindar baten laguntzaz, Altsasuko euskara praktikatzera elkartzen dira. Astearen arabera ostegunetan edo ostiraletan elkartzen dira, 20:00etan.

Sortu berri den azken Mintzakide taldea Altsasun elkartzen da, Kaixo tabernan, astelehenetan 19:00etan. Altsasuko 4. Mintzakide taldea da eta 3 partaiderekin abiatu da, euskara praktikatu nahi duten bi pertsona eta laguntzeko prest dagoen euskaldun boluntario bat, talde guztietan bezala.

Izen ematea zabalik

Sakanako Mintzakidetik jakinarazi digutenez 11 talde daude gaur egun ibarrean: Arakilen 1, Irurtzunen 3, Arbizun 1, Urdiainen 1, Altsasun 4 eta Ziordian 1. Bakarren batek nahi izanez gero haietan sartu edo talde berria sortzeko aukera da. Horretarako, 600 682 024 telefonora hots egin edo AEK-k Altsasun duen Itsasi euskaltegitik pasa daiteke.


Mailaz igotzeko azken aukera agortu nahi du Gure Txokoak

Ordiziaren kontra jokatuko du larunbatean Matzadan (joanekoan 1-1)

Eskualdeko kirol talde gehienentzat bukatua da denboraldia, baina Gure Txokoako talde nagusiak, Gipuzkoako Erregionaleko lehen mailan laugarren izateko aukera du, larunbatean Ordiziari Matzadan irabazita. Igoera, bertze taldeen jautsiera eta igoeren menpe izanen luke. Areto-futbolean eta eskubaloian, ttikien azken partidak ere jokatuko dira.

FUTBOLA

Gipuzkoako erregionaleko 4. Postua kanporaketak

Gure Txokoa – Ordizia B, larunbatean 19:30ean Berako Matzadan.

ARETO FUTBOLA

Nafarroako neska infantilen kopa

CD Xota - Aurrera A, larunbatean 10:00etan Irurtzungo Atakondoan.

Aurrera B – CD Orvina, larunbatean 10:00etan Leitzako kiroldegian.

ESKUBALOIA

Alebin mixtoa

Anaitasuna A - Erreka A, larunbatean 11:30ean Zizur Nagusiko kiroldegian.

Erreka B – Anaitasuna B, larunbatean 11:00etan Doneztebeko kiroldegian.

Alebin neskak

Baztango BKT B – BM River Ega, larunbatean 10:00etan Elizondoko kiroldegian.


Mari Jaia festarako prest Euskadi Irratian!

Elkarrizketak, erreportajeak, audioak... zure esku Bilboko Aste Nagusiko informazio guztia.

Bilboko Aste Nagusia jada hasi da eta Euskadi Irratia lagunik onena duzu. Zure esku azkenengo albisteak, elkarrizketarik garrantzitsuenak eta erreportajerik interesgarrienak.

Gainera antzerki, kontzertu eta ikuskizunen baskstagean sartuko zaitugu. Lehenengoa izango zara protagonistak eta sekretuak ezagutzen.


Israelek berriz bonbardatu du Gaza, su-etena amaitu eta gero

Israelek eta Hamasek ez dute akordioa lortu tregoa luzatzeko. Su-etenaren amaierarekin "desengainu handia" hartu duela adierazi du Ban Ki-moon NBEko idazkari nagusiak.

Israelek eta Gazako milizia armatuek adostutako 72 orduko su-etena amaitu egin da gaur goizean, 08:00etan (07:00ak, Euskal Herrian), Kairoko negoziazioetan aldeek ez baitute akordiorik lortu hura luzatzeko.

Tregoa bukatu eta minutu gutxira, Jihad Islamiarra suziriak jaurtitzen hasi da berriz Israelen aurka, eta, handik eta ordu batzuetara, Israelgo Armadak Gazaren aurkako bonbardaketei ekin die. Ondorioz, ume bat hil da, eta beste 11 pertsona zauritu dira.

Bien bitartean, milaka pertsona etxetik ihes egiten hasi dira Gazako iparraldean eta hegoaldean, Israelgo Armadak bonbardaketei ekingo diela jakinda.

Horren ildotik, Hamas berriz ere suziriak jaurtitzen hasiko balitz, "indartsu" erantzungo luketela ohartarazi zuen Israelgo Gobernuko ministro batek, Kairon negoziatzen ari zirela.

72 orduko epea agortu baino lehen, Hamasek dagoeneko aurreratu zuen ez zuela tregoa luzatuko, Israelek errefusatu egin baititu bere aldarrikapenak.

Hain zuzen ere, mugimendu islamiarrak Gazako blokeoa bertan behera uztea eta portu bat eraikitzea jarri zituen baldintza gisa, biztanleek ez baitute elikagairik, edateko urik eta beste hainbat oinarrizko zerbitzurik.

Israel su-etena luzatzeko prest agertu zen, baina orain arteko baldintzetan. Hau da, errefusatu egin ditu Hamasen eskaerak, eta bere helburu bakarra Hamas desarmatzea dela esan du.

Azken egunetan, Israelgo Armadak 30.000 erreserbista etxeratu ditu, Kairoko negoziazioak arrakastatsuak izango zirela pentsatuta. Dena dela, 50.000 soldadu ditu oraindik Gazako mugan, erasoaldia edozein unetan berriro abiatzeko prest.

Orain arte, Israelek 1.800 palestinar hil ditu. Horietako % 85 zibilak dira, eta 400, umeak. Milizia palestinarrek, aldiz, 67 soldadu israeldar hil dituzte.

Erasoaldian, Israelek guztiz suntsitu du Gaza, eta eskolak, NBEren egoitza humanitarioak, ospitaleak, etxebizitzak, hedabideen egoitzak, hondartzak eta parkeak bonbardatu ditu.

Uztailaren 8an hasi zen Israelgo Armada Gazari eraso egiten, errepresalia gisa, Zisjordanian hiru gazte israeldar bahitu eta hil zituztelako. Lurralde hori Al Fatahren esku badago ere, Tel Aviveko Gobernuak Hamasi egotzi zion krimena.

Hamasek, bere aldetik, ukatu egin du hilketekin zerikusirik duela, baina mugimendu islamiarrak erbestean duen buruzagietako batek txalotu egin ditu.

Ban, etsita

Su-etenaren amaierarekin "desengainu handia" hartu duela adierazi du gaur Ban Ki-moon NBEko idazkari nagusiak. Indarkeria gelditzeko eta tregoa iraunkor bat negoziatzeko eskatu die Banek aldeei.

"Ekintza militarrak berehala baztertzeko eskatu die idazkari nagusiak aldeei; izan ere, egoera humanitario lazgarria gehiago okertu dezakete Gazan", esan du Farhan Haq NBEko idazkari nagusiaren bozeramaileak.

Bozeramailearen arabera, Banek "Israelen aurkako kohete jaurtiketak gaitzetsi ditu" eta "gatazkan harrapatuta dauden zibilen sufrimendua eta heriotza onartezina" dela uste du.


Hiru pertsona atxilotu dituzte Bermeon, material informatikoa lapurtzea leporatuta

28 urteko emakumezko bat eta 20 eta 19 urteko gizonezko bi dira atxilotutakoak. Bermeoko enpresa bateko bulegoetan eta Gernika-Lumoko hondakinen gaikako bilketarako zentro batean material informatikoa ostutzea leporatzen diete.

Datozen orduetan eroango dituzte epailearen aurrera.


Jarri dute Azkoitiko Jausoro eta Altzibar auzoak lotuko dituen zubia

(Argazkia: Azkoitiko Udala)

Altzibar eta Jausoro auzoak lotuko dituen zubia bere tokian dago jada. Atzo, ostirala, bi ordu eskas behar izan zituzten Gruas Goiherri etxeko langileek egitura kateatu, altxa, mugitu eta dagokion tokian kokatzeko. Horretarako, 50 metro luzerako besoa duen garabia erabili zuten, eta 33 metro luzatu dute besoa. Kontrapisurako, berriz, 40 tona erabili dituzte.

Douglas pinuaren egurrarekin egin dute zubia, eta autoklabe tratamendua eman diote. Zubiak hamasei tona eta erdi pisatzen ditu, garabiaren neurgailuaren arabera. Pasabidea Belgikan egin dute, eta asteartean iritsi zen Pasaiako (Gipuzkoa) portura. Handik, konboi berezi batean garraiatu zuten Azkoitiraino. Behin zubia jarrita, egun batzuen buruan erabili eta zeharkatu ahalko dute herritarrek; izan ere, sarrera-irteerak egokitzea falta da. Apirilaren bigarren hamabostaldirako dena prest egotea aurreikusten dute.


Lesakako inauterietako kartel lehiaketara lanak aurkezteko hondarreko egunak dira

Urtarrilaren 17ra arte aurkez daitezke lanak eta hilaren 20tik 24ra ikusgai izanen dira lanak Kultura eta Turismo Bulegoan

2020ko inauteriak iragarriko dituen kartela aukeratzeko lehiaketa deialdia egin du Lesakako Udalak. Urtarrilaren 17ko 13:00 arte aurkez daitezke lanak eta irabazleak 250 euroko saria jasoko du.

Kartelaren neurria A2koa izan beharko du (420x594 mm) eta bertan, derrigorrez, 2020ko INAUTERIAK LESAKAN otsailaren 20tik 25era azaldu beharko du. Lesakan jaioak edo bertan erroldatutako 18 urtetik goitiko pertsonek parte har dezakete eta aurkezten dituzten lanak jatorrizkoak eta argitaratu gabeak izan behar dute.

Aurkezpena gisa hauetako lehiaketetan ohikoa den sistema erabiliz egin daiteke, urtarrilaren 17ko 13:00 arte.

Erakusketa urtarrilaren 20tik 24ra

Aurkezten diren lan guztiekin erakusketa bat osatuko da Kultura eta Turismo Bulegoan, urtarrilaren 20tik 24ra (biak barne). Herri bozketak erabakiko du irabazlea, eta haren erabakia ezin izanen da gibelera bota. Horretarako, erakusketak irauten duen bitartean, bertan, Lesakan jaioek edo bertan erroldatuak direnek bozkatzeko aukera izanen dute aipatutako egunetan. Kartel irabazleak 250 euro jasoko ditu. Lesakako Udala jabetuko da lan sarituez eta bertzeak itzuli eginen dira.


Oscar Matuteri elkarrizketa, astearteko 'Egun On Euskadi' saioan

Alternatibako bozeramaileak Aitzol Zubizarretaren galderak erantzungo ditu.

Oscar Matute, Alternatibako bozeramailea, astearteko gonbidatua izango da ETB-2ko ''Egun On Euskadi'' albistegian. Politikari bizkaitarrak Aitzol Zubizarretaren galderak erantzungo ditu eta gaurkotasun politikoaren inguruko gai garrantzitsuenen gaineko hausnarketa sakona egingo du. Besteak beste, ezker abertzaleak, EAk eta Alternatibak pasa den astean sinatutako Euskal Herria Ezkerretik akordioaren inguruan arituko da.

Bestalde, Mikel de la Fuente, Ana Garbati eta Juan Carlos de Julian solaskideak eguneko gairik garrantzitsuenen inguruan arituko dira solasean.

''Egun On Euskadi'' goizeko 08:00etako albiste aurrerapenarekin jarriko da abian.


Lekeitioko HHIren egoitzaren egoera

Lekeitioko Helduen Hezkuntzako zuzendaritzatik honako hau adierazi nahi dugu:

Lehenengo eta behin, aipatzea, bat egiten dugula martxoaren 23an herriko hainbat taldek antolatutako konzentrazioan etxebizitza duin bat izateko eskubidearen aldeko aldarrikapenarekin. Guztiz zilegia iruditu arren, gure zentroak ordezkaririk ez bidaltzea erabaki zuen, beraz, ez geunden ordezkatuta konzentrazio horretan.

HHko egoitzaren egoera benetan eskasa da Lekeitio eta inguruko ikasleei erantzun egoki bat emateko. Baina irtenbide bat aurkitzeko udaleko ordezkariekin behin baino gehiagotan batzartu gara. Gure aldarrikapenak udalari zuzenean egin dizkiogu, ikastetxe publikoa izanda, konponbide bat aurkitzea berari dagokiolako.

Udaleko ordezkariekin izandako bilera batean (2018ko hasieran) HHIko egoitza alboan dagoen pisua irtenbide bat izan ahal zela komentatu genuenean, pisua hutsik zegoen. Ez zen inor bertan bizi. Bestaldetik, udalak, jakin badaki, guretzat hau behin-behineko konponbidea dela eta gure aldarrikapena leku finko eta duin bat izatea dela, gure ikasleek behar dituzten beharrei erantzun egokia eman ahal izateko.

Pablo Fernandez. Lekeitioko HHIren zuzendaria.


Donaixtiko eskola husteko agindu die epaileak okupatzaileei

Gelditzea erabaki dute okupatzaileek; jabeek 72 orenen buruan Polizia dei dezakete haien kanporatzeko

Donaixtiko Saint Michel eskola ohia okupatzen dutenek bertan gelditzea erabaki dute, nahiz eta Baionako epaileak lekuak hustea agindu atzo, agorrilaren 10ean iragan auziaren erabakia plazaratuz. 72 oren eman dizkie horretarako. Uxerrak Donaixtiko eskolara joan, eta han direnei erabakiaren berri emanen dielarik abiatuko da oren kontaketa. Atzo arratsean ez zen oraino agertua. Urgentziako egoera bat denez, okupatzaileek erabakiaren aurka dei eginen balute ere erabakia gauzatuko litzateke dena den.

Erabakia justifikatzeko lau arrazoi nagusi aitzinatu ditu epaileak. Batetik, okupatzaileek ez dutela frogatzen akordio bat erdiesteko prest direla eraikuntzaren jabe diren Gurutzearen Alabak serora kongregazioarekin. Idatzirik ez dagoela. Bigarren arrazoia, jabetza eskubidea da. Eskubide hori legeak babesten duenez, ezin urratua da, nahiz eta kasu horretan epaileak onartzen duen ez duela dudan jartzen okupatzaileen ongi egiteko borondatea.

Hirugarren motiboa, okupazioak eragiten dituen gastuak dira. Juridikoki, kongregazioak dituela ordaindu beharko nabarmendu du epaileak, kontuan hartu arren okupatzaileek egin lanak. Laugarren puntua segurtasun mailakoa da. Argindar sarearekin lanjerrik ba ote den ez dela argi deritzo. Filipe Aramendi okupatzaileen abokatuak elektrizista baten ikerketa aurkeztu du auzitegian, erakusteko ez dela lanjerrik. Epaileak, halere, argindar sistema guztia berriz egitekoa dela pentsatzen du, lekua ez dela egokitua jendea errezibitzeko.

«Zuhurtzia» eske

Epaileak okupatzaileei eman hiru egunak bururatu, eta serora jabeek Polizia dei dezakete hangoak kanporatzeko. Zer egiteko asmoa duten galdeginik telefonoz, Pessaceko (Okzitania) seroren ordezkariaren harrera biziki hotza izan da: «Dakidan gauza bakarra da guk hasieratik eskatzen dugula lekuak husteko. Hasieratik hitz egin nahi izan dugu, baina baldintza hori betez geroz». Hori erranik, izenik eman nahi izan ez duen serorak telefonoa molde hotzean pausatu du. Xavier Delavallade haien abokatuak France Bleu irratian azaldu duenez, espero dute ez Polizia deitzera behartuak izatea, eta okupatzaileen «zuhurtziari» dei egin die.

Bizkitartean, okupatzaileek han segitzeko motibatuak direla frogatu zuten atzo berean. Atzoko eguna lanetan iragan zuten, eskolako gelak garbitzen eta berriz tindatzen, besteak beste, beti ere han kultur etxe bat antolatzeko asmoz. Proiektua sostengatzen duten guztiak hara biltzera deitzen dituzte. «Ez ditzagun ametsen suntsitzaileak utzi pasatzen», Bethi Aintzina elkarteak plazaratu agirian dioenez. Gaur bertan, 10:00etan, prentsaurrekoa egitekoa dute.

Argi dute okupatzea ez bada «legezkoa, errotik legitimoa» dela. Haren ustez, auzitegiak hartu erabakia ez da «nehondik ere oinarritua, ez eta zuzena ere». Auzipetu okupatzaileetako bat da Amaia Arbeletxe, eta politikarien arduraz hitz egin du: «Hiru urte, hutsa dela lekua. Kanpainetan aipatzen dute lekua biziari nahi dutela, eta gauza bakarra egin dutela: zerbait egitea erabaki duten batzuen kanporatzea. Ez dira sekula jin ikustera zer egiten dugun. Gure kontra tematzen dira».

Jean-Pierre Vigneau Donaixtiko auzapeza denak hortik ateraraztea «normala» dela erran du. Istripu bat izanez gero, bere ardura dela eta: «Nire bizkarra behar dut atxiki».

Agintariak, uzkur

Auzapezaren hitzetan, «biziki aise da okupatzaileek bezala egitea. Baina horien aita eta amen etxean sartzen bagina, tiro bat bederen ukan genezakeen».

Erran du ahalegindu izan direla erietxe baten proiektua gauzatzen, baina egoitza handiegia dela horretarako. Kultur etxe bat, zergatik ez? «Horko buruzagiek badituzte etxeak, nahi badituzte, hutsik! Zergatik ez dute horrelakorik beren etxean egiten?». Eskola bat egin behar da, hark adierazten duenez, ez da besterik egiten ahal. «Behar ditut kontsumitzaileak. Nik herria kudeatu behar dut. Gobernamenduak behar du bere gain hartu hori, Kontseilu Nagusiak edo, serioski».

Halere aitortzen du okupazio horrek gauzak aitzinarazi lezazkeela: «Behar bada akuilatuak izanen gara gehiago».


Erromatarra izango da berriro Irun

Uztailaren 15etik 17ra Oiasso izango da berriro Irun, Dies Oiassonis jaialdiaren barruan. Oiasso museoaren ingurua erromatarrez jantziko dira hiru egunez, eta hainbat ekitaldi izango dira bisitariak garai horretan daudela sentiaraziko dietenak: antzerkia, musika, gladiadoreak, dantza, artisautza, bitxigintza…

Azoka izango da protagonista nagusia, eta ehundik gora postu jarriko dituzte Oiasso museoa, eta Santiago, Eromes eta Junkal kaleetan.

Horrez gain, Irun Dastatu plataformaren eskutik, pintxo erromatarra dastatzeko aukera izango da hainbat taberna eta jatetxeetan. Duela 2.000 urteko kultura erromatarreko zaporeak jarriko dituzte plater gainean. Horrez gain, erromatar afaria ere izango da, larunbatean.

Iaz bezala, aurten ere Egiptoko Isis jainkosari eskainitako prozesioa egingo dute. Garai batean nabigazio garaia inauguratzeko egiten zuten. Ikuskizun bat egingo dute hori berreraikiz, igandearekin, 12:00etan.

‘Medea’

Dies Oiassonis iritsi aurretik, uztailaren 9 eta 10ean, Medea antzezlana eskainiko dute Oiasso Museoan, bertako antzerki klasikoko taldearen eskutik. Heiner Muller eta Alfonso Sastrek Euripidesen lanari egindako egokitzapena izango da eskainiko dutena, Ana Perezen zuzendaritzapean.

Iazko Dies Oiassonisen irudi bat


AEBek 5-3 irabazi diote Europari golfeko Ryder Cupeko lehen jardunaldian. Jokoan 28 puntu izango dituzte denera


Ezkutalekuan

Sail Ofizialean lehian dira biak, 36ko gerra dute abiapuntu, eta saihetsezina da bien arteko alderaketa.

Alejandro Amenabarren Mientras dure la guerra-n, Miguel Unamuno eta Franco dira protagonista nagusiak: kontraesanez betetako pertsona edadetu bat da Bilboko idazlea —Karra Elejaldek txukun samar haragitzen du—. Handik pasatzen zen gizagaixo bat ematen du Francisco Franco Bahamonde galiziarrak. Mahaian ukabilkadak ematen ditu Millan-Astray faxistak, eta haren erritmora doaz Errepublikaren kontrako tropak. «Gora heriotza!». Kontakizun narratiboan nahia eta ezina antzematen dira, zoritxarrez, Amenabarren zintan. Eta hotz uzten du.

Memoria historikoaren gaineko interpretazioetan sartu gabe, alor zinematografikoan askoz gehiago konbentzitzen du La trinchera infinita pelikulak. Jon Garañok, Aitor Arregik eta Jose Mari Goenagak zuzendutako lana harribitxi bat da, askotariko arrazoiengatik. Pertsona anonimo batzuekiko hurbilketan, ederki doaz protagonistak marrazten. Nahiko bizkor sentitzen da soinuak duen garrantzia: Xanti Salvadorrek egindako lanik gabe zaila da pelikularen osotasuna ulertzea. Izan ere, etxean ezkutatuta dago satorra, emaztea zaindari duela, eta etxeko atearen atarian entzuten diren ahots eta soinu guztiak narrazioaren funtsezko osagaiak dira.

Pelikulak ematen duen begiradan erakargarria den beste osagai bat da kamera satorraren ezkutalekuan jartzea. Toki horretatik begiratzea etxean daudenei: bai emazteari, bai iristen diren beste pertsonaiei. Ezkutalekuan sentitzen da ikuslea zenbaitetan, denborak aurrera egiten du, gertakizunak egon badaude, eta txoko horretatik behatzen da bizitzaren joan-etorria. Horrela, 33 urtez. Eta, urte horietan guztietan, satorraren eta bere bikotekidearen artean dagoen harremana da pelikularen gako mamitsu bat. Belen Cuestak egiten duen interpretazioa marko batean jartzeko modukoa da. Marko hori ispilu bat izan daiteke. Eta ispilu horren aurrean, 36ko gerra eta gerraostea sufritu zuten Euskal Herriko emakume asko ere bai. Gurean oso ondo ulertuko den Andaluziako istorio bat baita La trinchera infinita-rena.


ZIENTZIAGAZ JOLASEAN

Mad Science-ek zientziaz modu dibertigarrian gozatzeko aukera emango du ordubetez Busturiko Ekoetxea Urdaibain etzi. Familian gozatzeko doako ikuskizuna 12:00etan hasiko dute. 3 eta 18 urte artekoei zuzenduta dago.


Munduaren beste muturreko imana

Ozeano Bareko koral harresiaren atzean, naturak paradisu bat ezkutatzen du: Australia. Aberatsa da landarediari eta aberediari erreparatuz; fokua kultur aniztasunean jarrita, ordea, are aberatsagoa. Txinatarrak, indiarrak, brasildarrak... jatorri nahasketa horretan, euskaldunik ez da falta.


Ardurazko lana da kazetaritza

Rosa Maria Calafek eta Xabier Madariagak ohartarazi dute berriemaileen lanerako baldintzak nabarmen okertu direla. Arnasa luzeko kazetaritzaren aldarrikapena egin dute.

Barneratuta dago azken ordukoa dela garrantzitsuena, baina hori ez da horrela. Herritarra ez dago ondo informatuta». Rosa Maria Calaf (Bartzelona, 1945) kazetariaren hitzak dira. 75 urte betetzear da, baina ez dago geldirik. 37 urtez kazetaritzan —horietako asko RTVEko berriemaile Errusian, AEBetan eta Asian— egindako ibilbidearen lezioak plazaratzen ditu, han eta hemen, hitzaldietan, mintegietan eta jardunaldietan parte hartzen. Atzo Donostian izan zen, Deusto Forum-aren barne, Deustuko Unibertsitateko ikasleen aurrean bere esperientziak partekatzen. Alboan, Xabier Madariaga kazetari eta Ur handitan saioko aurkezlea (Zeberio, Bizkaia, 1981) izan zuen. Felix Arrieta Deustuko Unibertsitateko irakasleak gidatu zuen Solasak muga gainean solasaldia. Aretoa guztiz bete zen.

Koronabirusaren krisiaren jarraipenean, informazioa «berehalakotasunekoa» dela uste du Calafek. «Baina testuingurua gutxi ematen da. Zabor asko dago, eta analisi oso gutxi». Kataluniako kazetariari iruditzen zaio «eszeptikoa» izan behar dela gaiari buruz ematen diren berri askorekin. «Gainera, zenbait eduki guztiz arduragabeak dira».

Madariagak, orobat, nabarmendu du koronabirusaren inguruko zenbait artikuluk ez dutela ezertarako balio. «Zabor gehiegi dago». Testuinguru horretan, Calafek uste du norberak menperatu behar duela sarea, eta ez alderantziz: «Internet erabiltzen jakin behar dugu».

Berriemaileen lana

Madariaga EITBko berriemailea izan zen Ekialde Hurbilean, Madrilen eta Parisen. Haren ustez, asko aldatu dira berriemaileen baldintzak Calafen garaitik gaur egunera. «Jerusalemera iritsi nintzenean, 2003an, kazetari beterano asko zeuden, eta eskola aparta izan zen niretzat. Baina, geroztik, okerrera egin dute berriemaileen baldintzak».

Gaur egun, atzerriko berriemaileek bizi duten egoerak ez du zerikusirik Calaf berriemaile hasi zen garaiarekin. 1980ko hamarkadan, komunikabideek kazetariei denbora asko uzten zieten tokia ezagutzeko eta edukiak prestatzeko. «Berriemaileen balioa gauza desberdinak kontatzean datza, eta gauzak zergatik gertatzen diren kontatzean. Esate baterako, potentzia handien interesak beste leku batzuetan jokatzen dira, eta horrelako gauzak kontatu beharko lirateke».

Bai Calafek bai Madariagak azaldu dute azkeneko urteetan «paraxutistak» deiturikoak bidali dituztela sarri hedabideek, kazetari lanak egitera. Figura horrek adierazten duena da kazetariak ez duela apenas jakintzarik bidaltzen duten tokiaz eta bertan dagoen gatazkaz. Madariagari «paraxutistarena» egitea egokitu zitzaion Haitiko lurrikara gertatu zenean. «Karanbola bat izan zen. Baina erredakzioa jabetu zen ahal genuena ari ginela egiten, eta ez zigun agindu zehatzik eman».

Paraxutismoa toki askotan egiten dela iruditzen zaio Madariagari. «Calafi entzun izan diot bere garaian hilabete bat pasatzen zutela herrialde baten egoera bertatik bertara ezagutzen, eta gero denborarekin prestatzen zituztela elkarrizketak. Aldarrikatu egin beharko litzateke kazetariak baliabideak eta denbora eskatzea». Izan ere, Ur handitan saioko aurkezleak argi utzi du kazetaritza ez dela beste ogibide bat bezalakoa: «Kazetariok daukagun ardura sekulakoa da». Solasaldian behin baino gehiagotan goraipatu du Madariagak Calafen ibilbidea. «Calafi eta bere antzeko kazetariei izaten zitzaion errespetua galdu egin da. Kazetariekiko errespetua oso-oso bizkor txikitu da».

«Egiaren alde borrokatzea»

Calafi eta Madariagari galdetu diete telebista publikoak gaur egungo testuinguruan hartu beharreko bideaz. «Publikoaren kontzeptua ez da ondo ulertua izan: gobernura iristen diren guztiek uste dute telebista publikoa opari gisa jaso dutela», azaldu du Calafek. «Telebista publikoak ardura handia du herritarrekin, baina pribatuak ere bai». Madariaga iritzi berekoa da: «Zerbitzu publikoa kazetari guztiok gara». Bizkaiko kazetariak ikasleei «egiaren alde» borrokatzeko eskatu die, eta baikortasun mezu bat eman du: «Arnasa luzeko informazioak, analisiak eta dokumentalek inoiz baino aukera gehiago dituzte. Plataformetan dauden dokumentalez asko hitz egiten da, eta aitorpena jasotzen dute. Hori ona da».

Calafek, berriz, ikasleei ohartarazi die kazetaritza «ardurazko ekintza bat» dela. «Funtsezkoa da iraultza humanistiko bat gertatzea aurrerapen teknologikoen erabileran».


Artxibatzea eskatzen zuen helegiteari uko eginda, Eliseo Gil eta Oskar Eskribano epaitzeko bidea zabaldu du Arabako Audientziak

Zortzi urteko instrukzio fasearen ondoren, azkenik joan den maiatzean ezagutu genuen Susana Junquera Bajo epailearen autoa. Haren arabera, ahozko epaiketa egin behar zen, horretarako nahikoa zantzu dagoela iritzita. Eliseo Gilen abokatuak errekurritu egin zuen, hainbat arrazoi emanez, eta auzia artxibatzea eskatu zuen.

Atzo ezagutu genuen Arabako Audientziaren erabakia. Honek ontzat ematen du, oro har, (berotasun handirik gabe, egia esanda) instrukzio epailearen ebazpena, eta iruzur larriaren akusazioa baztertzen duen arren, bide ematen dio Lurmeneko arkeologoen epaiketari.

Notizia: Berria, Gara, Noticias, Correo. Euskeraren Jatorriaren balorazioa

Ezin esan harrituta gaudenik, ezagutzen baitugu hemengo justizia. Datorren astean adierazpen publikoa egingo du SOS Iruña-Veleiak eta izango dugu astia autoa eta horrek sortu duen egoera analizatzeko. Dena dela, gogoeta xume batzuk:

1) Nola akusa daiteke inor faltsutsailetzat frogatu gabe baldin badago faltsuketa egon dela? Auzi hau aurreiritzirik gabe, arretaz eta denbora eskainiz aztertu dugun ia guztiok ondorio honetara heldu gara: grafito hauek ezin dira faltsuak izan, hau da, benetakoak izateko txartel guztiak dituzte. Hogei txosten baino gehiago idatzi dira ildo horretan.

2) Une honetan, arkeometria laborategi espezializatuek soilik erabaki dezakete auzia. Hilabetean eta diru gehiegi xahutu gabe egin daitekeen gauza. Badira horrelako etxeak Europan: Britania Handian, Beljikan, Suedian… Behin eta berriz eskatu zaie hau Aldundiari eta Epaitegiari, baina ez dute nahi izan. Aitzitik, Madrilgo Kultura Ministerioko laborategira bidali zituzten (IPCE), eta handik etorritako txostena TXAPUZA ITZELA da, ikuspegi tekniko-zientifikotik defenda ezina. Funtzionario batek goikoek agindutakoa egin zuen, eta kito. Gainera, ez zituzten hezurrean (40 bat daude) eta adreilu egosi gabean (25) egindakoak aztertu, errazenak datatzen; benetakotasuna froga zezaketelako, ez dugu zalantzarik.

3) Nolanahi ere, epaitegiek ezin dute erabaki piezak benetakoak diren ala ez, auzi zientifikoa da hori. Epaitegiek frogatu beharko dute Eliseo Gil eta Oskar Eskribano faltsutzaileak direla. Eta zer “froga” dute euren kontra? Aurkitu al dute grafitoak egiten zituzten tailerra? Tresneria? Lekua? Paperik, gutunik, mezu elektronikorik, telefono-deirik… Zerbait? EZERREZ. Irakurrita daukagu 700 orrialdeko polizia-txostena, eta EZER ERE EZ!

4) Orain Aldundiak eta Fiskaltzak akusazioa formulatu behar dute. Frogak “asmatu”, kartzela-zigorrak eta diru-isunak zehaztu, eta abar. Fiskaltzak ez du ahorik zabaldu orain arte eta ez dakigu zer egingo duen. Arabako Aldundiak barrua, larrua izango al du bederatzi urtez akusatuen aulkian eduki duten Eliseo Gil errukarriaren aurka kartzela-urteak eta ehunka mila euroko diru-zigorrak eskatzeko?, jakinda edo behintzat susmatuta errugabea izan daitekeela? Ez nuke Aldundiko buruzagien larruan egon nahi. Gainera gauza hauek lehenxeago edo geroxeago argitu egiten dira eta oraintxe pentsatu beharko lukete historiak nolako hizkiz idatz ditzakeen beren izenak.

5) Euskal Herriko Unibertsitatea da demasia honen autore intelektuala. Honetaz lehenago ere asko idatzi dugu eta gero ere idatzi beharko dugu; utz dezagun, beraz, honetan. Dena dela, ez nuke horko zenbaiten larruan egon nahi.


Euskaraz bizi nahi duten nafarren deia

Nafarroan euskaraz bizitzeko eskubidea aldarrikatzeko Kontseiluak Iruñean larunbatean egingo den manifestazioan parte hartzeko deia luzatu du Euskal Herri osora. Gaur egun, Nafarroan euskaraz bizitzeko aukerarik ez da, eskubide hori egunero eta bizitzako arlo guztietan urratzen da modu sistematikoan: "Euskaldunok ezin dugu euskaraz bizi eta egoera hori gainditzeko guztion bultzada beharrezkoa da. Horretarako urratsa eman nahi dugu. Gure aldarrikapena kalean egingo dugu maiatzaren 15ean".

Ttakun elkarteak bat egin du Nafarroako euskaltzaleek eta Kontseiluak egin duten aldarrikapenarekin, lurralde hartan ere euskaraz bizitzeko duten eskubidearen aldeko eskaerarekin. Euskaltzale nafarrek "Nafarroan euskaraz bizitzeko eskubidea" aldarrikatuko dute elkarrekin datorren larunbatean Iruñeako Golem zinematatik arratsaldeko 18:00etan aterako den manifestazioan. Lelo hori izango du ekimenak eta Nafarroan euskarak zein euskaldunek bizi duten egoera tamalgarriari erantzungo dio.

Antolatzaileek adierazi dutenez, "eskubide berdintasuna besterik ez dugu eskatzen. Horretarako gaztelaniak duen estatus ofiziala euskarari ere aitortu behar zaio. Mendigorrian gaztelania ikasteko eskaintza publikoa badago, euskaraz ikastekoa ere egon behar da. Diputazioan gaztelaniaz hartatua izateko eskubidea badago, euskaraz izatekoa ere egon behar da... eta horrela hamaika adibide, hamaika arlotan. Pertsonon eskubideez ari gara, politikaren aurretik dauden eskubideez. Pertsonak gara, betebeharrak eta eskubideak ditugunak, pertsonak gara diskriminazioa jasotzen dugunak. Nafarrak gara betebehar berdinak izanik, euskaraz egiteko hainbatetan eskubiderik ez dugunak. Hori diskriminazioa da, lege gaizto batek ahalbidetzen duena. Eta Gobernuak modu ankerrean erabiltzen duena".

Eskubide urraketa

Nafarroako euskaltzaleek uste dute beharrezkoa dela eskubideen urraketaren aurrean altxatzea. "Manifestazioak baliagarriak izan dira eta izango dira. Baliagarria izan zen Egunkariaren itxiera salatzeko antolatu zen hura eta Nafarroan euskaldunok pairatzen dugun egoera salatzeko antolatuko dugun hau. Horrekin batera beste hamaika ekimen egiten segitu behar dugu: euskaraz bizitzeko aukerak ugaritze aldera guneak irabazten segitu behar dugu, gizarte agenteekin harremanak areagotu behar ditugu, euskararen aldeko sentsibilizazio lana egiten jarraitu behar dugu....eta beste".

Baina honekin batera jakin badakite euskara bultzatuko duten lege eta arau egokiak beharreezkoak direla eta horiek erakundetan erabakitzen direla gehiengoak bozkatuta. Antolatzaileen iritziz, "beraz, bada garaia alderdi politiko eta bestelako agenteak mugiarazi eta gehiengo horiek osatzeko, alboan utzi behar direnak utzita".

Manifestazioan parte hartzeko deia luzatu dutenek Euskal Herri osoko jendea espero dute, denetariko jendea: "Euskararen aldeko manFESTAzio historikoa izatea nahi dugu eta helburu horren alde ari gara lanean" Nafarroako euskalgintza osoa bat eginik: "Nafarroan euskaraz bizitzeko eskubidearen aldarrikapena bere egiten duten herritar guztiona da hori, euskaldun, euskaltzale zein eskubide hori beratzat erabili nahi ez badu ere, besteentzat bermatzea bidezko ulertzen duen guztiena".

Abiapuntua

Manifestazioa, euskaltzaleen iritziz beste lan batzuk burutzeko abiapuntua izango da: “Manifestazioaren aitzakiaz, elkar ezagutzan sakontzen badugu eta euskalgintzako norbanako zein erakunde guztiekin harremanak estutzen baditugu, aukera ona sortuko da aurrerantzean ere beste ekimen bateratuak planteatzeko. Eta hori berez ona eta eraginkorra behar luke. Zentzu horretan esaten dugu abiapuntua dela”.

Bestalde, "www.bloga k.com/maiatzak15" web orrialdean manifestazioaren lelo horrekin bat egiten duten pertsonen atxikimenduak jasotzen ari dira. "Egunez egun atxikimendu zerrenda luzatzen doa, pertsona ezagunak, ez ezagunak, euskaldunak, ez euskaldunak, hainbat pertsona ari dira atxikimendu ematen eta hori handia da, aurrera egiteko kemena ematen du".


Orixen Jokin Uranga garaile

Jokin Uranga garaile Orixe Sarian

Saio eder eta erregular baten ondoren kartzelako laneko bertso onenaren saria eta txapela eskuratu zituen Jokin Urangak atzo arratsaldean Añorgako Aiestaran aretoan. Entzuleek erabaki zuten kartzelako bertso onenaren saria eta epaileek Txapela. Hara hemen sailakapena eta puntuazioak:

Jokin Urangak: 375 puntu

Iñaki Gurrutxagak: 369 puntu

Iñigo Manzisidor "Mantxi": 364,5 puntu

Nahikari Gabilondo: 364 puntu

Iratxe Ibarra: 348,5 puntu

Felix Zubia: 335,5 puntu


Osasuna-Sevilla (0-0): Aukera asko, baina golik ez

Mendilibarren mutilek abagune ugari izan dituzte, baina Javi Varas Sevilla taldeko atezaina bikain egon da. Epaileak ez du gorritxoen aldeko penalti argi bat ikusi norgehiagokako 74. minutuan.

Iruñeko taldeak ezin izan du Sevilla etxean gainditu. Mendilibarren mutilek gol aukera anitz sortu dituzte, baina Javi Varas atezainak gelditu erabakigarriak egin ditu. Del Cerro Grande epaileak ez du Perottik eskuarekin egindako penalti argia adierazi eta 0-0ekoarekin bukatu da norgehiagoka.

Osasuna gogotsu irten da berdegunera eta aurreneko hamar minutuetan aukera ugari izan dituzte gorritxoek. Sevillak ezin izan du zelaian tokia hartu eta Osasunako aurrelariek arriskua sortu dute Varasen ate inguruan. Lehen abagune argia Alvaro Cejudok izan du lehen zatiko 6. minutuan, baina jokalari gorritxoaren jaurtiketa knapora joan da. 8. minutuan andaluziarren defentsak hutsegite argia egin du eta Cejudoren errematea ederki desbideratu du Varas atezainak.

Mendilibarren mutilek erritmoa moteldu egin dute, baina Marcelinoren taldea ez da eroso egon Reyno de Navarra futbol zelaian. Lamahk arriskua sortu du eskuin hegaletik eta Lolok gutxigatik ez du 1-0ekoa lortu. Atzelari gorritxok falta ondo jaurti du, baina baloia ez da hiru zutoinen artean sartu. Sevillak 27. minutuan izan du abagune argiena, baina Andres Fernandez atezain gazteak ederki gelditu du Jesus Navasen errematea. Lehen zatian aukera anitz izan ditu Iruñeko taldeak, baina jokalariek ezin izan dute 0-0ekoa aldatu.

Bigarren zatian Sevillak gehiago sakatu du erasoan, baina norgehiagokak erritmoa galdu du. Trochowskik urrunetik jaurti du Andres Fernandez ezustekoan hartzeko asmoarekin, baina jokalari poloniarrak kanpora bidali du baloia. 56. minutuan, Jesus Navasek abagune argia izan du 0-1ekoa jartzeko, baina andaluziarrak ezin izan du baloia sare barrura bidali.

Talde nafarraren aukerarik onena Ninok izan du partidako 64. minutuan. Osasunako aurrelariak area barnetik gogor jaurti du eta Javi Varas atezainak gelditu ikusgarria egin du baloia kornerrera bidalita. Sevillako taldearen erantzuna Manu Del Moralek eman du eta Andres Fernandez atezainak baloia gol marratik ateratzea lortu du. Norgehiagokako 72. minutuan epaileak ez du Perottik egindako penalti argia ikusi. Argentinako jokalariak argi eta garbi jo du baloia eskuarekin, baina De Cerro Grande epaileak ez du penaltia adierazi. Lamahk eta Kike Solak markagailua aldatzeko aukerak izan dituzte, baina Osasunak ezin izan du berdinketa gainditu.

- Fitxa teknikoa:

0 - Osasuna: Andres Fernandez; Marc Bertran, Ruben, Roversio (Miguel Flaño, 68. minutuan), Raitala (Damia, 73. minutuan); Cejudo, Puñal, Lolo (Raul Garcia, 57. minutuan), Lamah; Nino eta Kike Sola.

0 - Sevilla: Javi Varas; Coke, Martin Caceres, Spahic, Fernando Navarro; Navas, Fazio, Trochowski (Rakitic, 66. minutuan), Armenteros (Perotti, 69. minutuan); Manu eta Negredo (Kanoute, 75. minutuan).


Rikardo Arregi irakurtzen: Jose Inazio Basterretxea, Kirmen Uribe eta Ramon Saizarbitoria

Rikardo Arregi irakurtzen ekitaldian izan dira Jose Inazio Basterretxea , Kirmen Uribe eta Ramon Saizarbitoria.


Alfonso Sastre, komedia formatuan

Hondarribian bizi den Alfonso Sastre idazlearen Lluvia de ángeles sobre París (Parisen aingeru euria ari du) antzezlana taularatuko dute igande arratsaldean, hilaren 13an Itsas Etxeko Auditoriumean, 19:00etan. Madrilgo Bululu 2120 konpainiak egokitu du Sastreren testua eta Bululuren sortzaile den Antonio Malonda katalanak zuzenduko du aktore taldea. Hondarribian baino lehenago, Donostiako Victoria Eugenian antzeztuko dute, ostegunean eta ostiralean.

Hondarribiko saioa igandean izango da, arratsaldeko zazpietan hasita. Gaur jarri dituzte sarrerak salgai, 6 euroko prezioan. Erosi nahi dituenak turismo bulegoetan aurkituko ditu, ohiko ordutegian. Denak saltzen ez badira, Itsas Etxeko leihatilan salduko dituzte, saioa hasi baino ordubete lehenagotik.

Lehen komedia lana

Alfonso Sastre idazlea

1994an idatzi zuen Alfonso Sastrek Lluvia de ángeles sobre París, antzerkia idazteari utziko ziola esan eta gero: “Ez nuen nire hitza bete, baina egia da ere hau ez dela ordurarte egiten nuen antzerkia, ez du zerikusirik harekin”, dio idazleak OARSO BIDASOKO HITZA-ri eskaini dion elkarrizketan (ostiralean argitaratuko dugu). Izan ere, igandean antzeztuko duten testua Alfonso Sastreren lehen komedia da, eta horrek ezustean harrapatu ditzake Espainiako Antzerki Saridunaren lan dramatikoaren jarraitzaileak.

Sastre eroso sentitzen den jenero bat lantzen du Lluvia de ángeles sobre Paris obran, poliziakoa, eta fantastikoarekin nahastuta ageri da. Baina, esan bezala, ez du modu dramatikoan jorratzen, umoristikoan baizik: umore politikoa batzuetan, absurdoa beste batzuetan, eszenan ageri diren pertsonaien araberakoa. Idazlearen obran, lan bereizia da, aurrekoen jarrera kritikoa galdu gabe, baina beste modu batean aurkeztuta. Sastreren testu dramatikoekin hunkituta sentitu denak, farre egiteko aukera izango du oraingoan.

Madrilen estreinatu zuen Bululu 2120 konpainiak Sastreren komedia iazko udazkenean, Circulo de Bellas Artesen. Bi saio egin zituzten eta kritika oso onak jaso zituzten. Aurretik testuaren irakurketa dramatizatua egin zuten Bululukoek euren antzerki eskolako aretoan. Idazleak onartu du ez duela orain arteko saiorik ikusteko aukera izan eta “kuriositatea” duela dio: “Ea Malondak eta Bululukoek zer eskaintzen diguten”. Bere hitzetan, “nire lanak hoberen zuzendu dituen zuzendarietako bat da Malonda”.


Leitzako Torrea Herriko Tabernak kontu korronteak enbargatu dizkiotela salatu du

Herriko tabernen auziko epaia gauzatzen hasi da Auzitegi Nazionala. Hainbat kontu korronte enbargatu ditu dagoeneko, tartean Leitzako Torrea Herriko Tabernarena. Egoeraren berri emateko oharra kaleratu dute Torreako kideek eta oharatarazi dute «Espainiako Estatuak ondasun materialen jabetza hartu aurretik ematea erabaki duen urratsa» dela.

Duela hemezortzi urte hasi zuen auzia Baltasar Garzon epaileak. 2014an kaleratu zuen Espainiako Auzitegi Nazionalak 35/02 auziko sententzia eta 103 herriko taberna konfiskatzeko agindua eman zuen «ETAren egitura finantzatzea egotzita». 2015ean, Gorenak berretsi egin zuen epaia eta 101 herriko taberna bahitzeko agindua eman zuen.

Azken egunetan hasi da Espainiako Auzitegi Nazionala herriko tabernen auziko sententzia gauzatzen, haien kontu korronteak bahitzeko agindua emanda. Leitzako Torrea Herriko Tabernak ohar bidez egin du salaketa: «2003tik interbenituta egon diren nahiz elkarteak gerora sortutako kontu korronteak enbargatu» dizkiotela adierazi du: «apirilaren 16an enbargatu zuten Torrearen laboral kutxako kontu korrontea, guk gaur jakin dugun arren».

Epaia orain gauzatzen hastea ez dela kasualitatea azpimarratu dute: «Euskal herritar oro militarki konfinaturik daukan bitartean». Gaineratu dute alarma egoera baliatu izanak agerian uzten duela «Espainiako Estatuaren ahultasuna eta izua. Beldur dio Euskal Herriaren erantzuteko gaitasun eta borroka grinari». Herritarrei adi egoteko deia ere egin diete: «horma laranja batek dioen moduan injustizien aurrean erantzuteko eskubidea ardura bilakatzen baita».


Giro ona eta salmenten gorakada

Aste eguna izanda eta eguraldiak segurtasun handirik ematen ez zuela ikusita, aurtengo Santa Lutzi azoka eskasa izateko arriskua bazen. Ez da hala izan ordea. Eguraldiak eutsi egin dio, eta goizeko lehen orduetan kalean jende askorik ez bazebilen ere, eguerdirako bete egin dira Urretxuko eta Zumarragako plaza eta kaleak. Aurten guztira 451 postu jarri dituzte.

Santa Lutzi feria ganadu salmentagatik da ezaguna, eta azken urteetan tratu kopuruak behera egin izan badu ere, aurten igoera izan da salmentetan. Guztira, 327 abelburu ekarri dituzte, eta aurten 130 saldu dira. Gehiena moxalak (64) eta zaldiak (27), baina baita astoak (24),pottokak (6), poniak (6) eta ahuntzak (3) ere. Aurten ez da ez mandorik, ez txerririk, ez behi edo zezenik, eta ezta ardirik ere saldu.

Fruitu, barazki, ezti eta animalien lehiaketak ere egin dituzte. Oilaskoetan Jose Luis Elgarresta urretxuarra izan da sarituen artean, eta kapoietan Quintin Garmendia eta Lurdes Mintegi, biak ere urretxuarrak. Errezil sagar lehiaketan Gabiriara joan dira lau sarietatik hiru, eta baita fruitu lehiaketako sariak ere. Zaldi abere sariketetan, Zaldibiako ZAPE elkarteak, Jose Ramon Peñagarikano gabiriarrak eta Jesus Lizarazu urretxuarrak jaso dituzte sariak, eskualdekoei dagokionean. Mendiko zaldietan berriz, Idiazabal, Ezkio, Zaldibia, Zegama eta Lazkaora ere joan dira sarietako batzuk.


MATRIKULAZIO EPEA ZABALIK

IPI Zaragueta Herri Eskolan matrikulazio epea zabaldu da

IPI Zaraguetan matrikulazio epea zabalik izango da urtarrilaren 25etik otsailaren 5era. Zuen haurrak Zaragueta eskolan matrikulatu nahi badituzue zuzendaritzara jo dezakezue gozieko 9:00etatik arratsadeko 17:00ak bitartean.


Arzak since 1897 dokumentala gaur estreinatuko da zinemetan

Donostia Zinemaldiko Culinary Zinema sailean parte hartu ostean, Asier Altuna zinemagileak Juan Mari Arzak eta Elena alabaren jatetxeari buruz egindako ARZAK Since 1897 dokumentala asteburuan estreinatuko dute Hego Euskal Herriko zinema aretoetan. Bi protagonisten bizitzan barrena eramaten gaitu dokumentalak Juan Mari Arzak eta Elena Arzak , ala ere euskal sukaldaritzaren bilakaeraren kontaketa ere batzen du dokumentalak.

https://bilbohiria.com/docs2/2020/Ibaizabal/201009_asier_altuna.mp3

Deskargatu hemen.


Euskal Y-ak ez duela atzera bueltarik nabarmendu du Lopez de Gereñuk

Gipuzkoako zatian lanak urte berriarekin batera hasiko direla iragarri du Jaurlaritzako Garraio eta Herri Lan sailburuak. Gizartearen gehiengoa AHTaren alde dagoela iritzi dio.

Araban, Bizkaian eta Gipuzkoan AHT Abiadura Handiko Trena ezartzeko Euskal Y proiektuak dagoeneko ez duela atzera bueltarik ziurtatu du Nuria Lopez de Gereñu Jaurlaritzako Garraio eta Herri Lan sailburuak. Hain zuzen ere, Gipuzkoako zatiko lanak bi hilabeteren buruan, urte berriarekin batera, hasiko direla iragarri du. Itsasondo inguruan abiatuko dituzte, eta Beasain eta Legorreta ingurukoak ere laster jarriko dituztela abian zehaztu du.

Egitasmo horren aurkako mugimenduari dagokionez, Lopez de Gereñuk argi du Arabako, Bizkaiko eta Gipuzkoako herriarren gehiengoa Euskal Y-aren alde dagoela: "Argi daukadadana da gizartearen gehiengoak babesten duela, interes orokorreko azpiegitura da. Azpiegitura horri buruz erebakitzeko eremua (Euskal Autonomi) Erkidegoko eremua da, eta eremu hori ordezkatzen duen erakundean, hau da, Eusko Legebiltzarrean, indarren %80k baino gehiagok babesten dute azpiegitura hori".


El Salvador, pareta haundiegia, gainetik pasatzeko

Ez zen posible izan. El Salvador pareta haundiegia zen gainetik pasatzeko, eta atzo, Pepe Rojo zelaian, Valladoliden, are haundiagoa. 53-15 irabazi zuten gaztelarrek, lehendabiziko momentutik aurrea hartuta. Hernaniarrek buru makur egin zuten bueltako partidua, baina lehenbailehen hurrengoan pentsamendua jarrita. Larunbatean, Ciencias, sailkapeneko azkena, irabazi beharrekoa...


Arrakastatsua ari da izaten Zestoako antzerki astea

Eromen produkzioak taldeko kideak, antzerkia bukatu ostean. (Maialen Etxaniz)

Astelehenean hasi zen Zestoan antzerkia astea, eta ateak ireki aurretik agortuta zeuden jada aste guztiko sarrerak. Astelehenean lehen urteko ikasleek egin zuten emanaldia. Atzotik ostirala bitartean, berriz, Eromen produkzioak taldeak Sweeney emanaldia eskainiko du. Jendez bete zen atzokoan Zestoako Kultur Etxea. Larunbatean bukatuko da zikloa, Bihotz salataria Atx Teatroa talde bizkaitarraren lanarekin.


Internet eta telefono bidezko komunikazioak bi urtez atxikitzea hitzartu dute

ÑTerrorismoari’ aurre egiteko neurrietan ados jarri dira EBko Barne eta Justizia ministroak


51 urteko traktore-gidari bat hil da Areson, ibilgailua iraulita

Ezbeharra Aresoko herrigunetik gertu dagoen lursail batean gertatu da, herrira sartzeko bidegurutzetik 300 bat metrora.

51 urteko gizon bat hil da gaur, Areson (Nafarroa), bere traktorea iraulita. Lan-istripua herritik gertu dagoen lursail batean gertatu da.

Nafarroako larrialdi zerbitzuek abisua 17:41ean jaso dute eta guardiako talde medikoa bertaratu da. Hala ere, biktimaren heriotza baieztatzeko aukera baino ez dute izan, Nafarroako Gobernuak agiri batean azaldu duenez.

Era berean, Cordovillako suhiltzaileak, anbulantzia bat eta Nafarroako Gobernuaren helikopteroa bidali dituzte, baina guztiak euren baseetara itzuli dira traktore-gidariaren heriotza baieztatu denean.

Ezbeharra Aresoko herrigunetik gertu dagoen lursail batean gertatu da, herrira sartzeko bidegurutzetik 300 bat metrora.

Trafikoko bi patruila eta Iruñeko Argiketa Taldea bidali ditu Foruzaingoak. Istripuaren nondik norakoak ikertzen ari dira.

Autopsia egiteko traktore-gidariaren gorpua Nafarroako Auzitegiko Medikuntza Institutura eramango dutela azaldu dute iturriek.


Gizon bat hil da Bastidan, bere autoak eta kamioi batek elkar jo ostean

Ertzaintzak jakinarazi duenez, gaur arratsaldean gizon bat hil da Bastidan (Araba), N-124 errepidean izan den auto istripuan. 16:30ean gertatu da istripua, kamioi batek eta auto batek elkar jo dutenean. Hildakoa autoko gidaria zen; garraiolaria ospitalera eraman dute.

Istripuaren ondorioz, errepidea itxi egin dute Gasteizerako noranzkoan, eta beste bidetik txandaka pasatu dira bi noranzkotan zihoazen ibilgailuak. Garabiak errepidea garbitu ostean itzuli da errepidea normaltasunera.


Paxaka txapelketan berriz ere Irurita nagusitu da

Azken urteetan bezala, Iruritako bi talde aurrez aurre izan ziren Baztan Errekako XIII. paxaka txapelketaren finalean ere. Azkenean, Irurita Bk (Egoitz Prim, Igor Urrutia eta Joseba Urtasun) 9 eta 8 irabazi zion Irurita Fri (Jagoba Ramos, Jexux Etxenike eta Iñaki Zabaleta). Hirugarren posturako lehian ere Irurita G (Xabier Bazterrika, Mitxel Etxenike eta Oskar Urrutia) nagusitu zitzaion Oizeri (Iker Bereau, Ugutz Zelaieta eta Lander Mendiola). Finala orekatua eta ona izan zen, txapelketa osoko partitudik hoberena eta jende aunitz bildu zen abenduaren 22an Iruritako Aranabia pilotalekuan. Txapelak eta sariak Maite Oteizak (Baztan Balleko zinegotzia) eta Maribel San Josek (Iruritako alkatesa ohia) banatu zituzten. Txapelketa bukatzeko, Iruritako Inezture elkartean afaria izan zen. Txapelak eta sariak banatu ondoren, Laxoa Elkarteak antolatutako 1.000 euroren zozketa egin zen. Zenbaki sariduna 0896 izan zen eta berehalaxe agertu zen zenbaki horren jabea: Iruritako Jesus Mª Bidegain.


Bertsoak, antzerkia eta dantzak asteburuan

Hasteko, gaur Plazatik Gaztetxera bertso saioaren 8. edizioa izango da gaztetxean. Eneko Beretxinaga soraluzetarra, Hodei Iruretagoiena, Mikel Olaizola, Maialen Belarde, Peru Vidal eta Egoitz Alkorta bertsolariek hitzekin eta doinuekin jolastuko dute. Afaria 20:30etan izango da eta bertso saioa 22:00etatik aurrera.

Erregionalen partidua, truke azoka eta AHT EZ eguna zapatuan

Bihar zapatua, goizeko 11:00etan hasita, AHT EZ eguna ospatuko da. Antzerkia, triki-pegada-poteoa, bazkaria eta gauean kontzertuak gaztetxean Kalaña, La araña espongiforme eta KKK taldeen eskutik. Bihar zapatua, truke azoka izango da Plaza Barrian eguerdiko 12:00etan. Bestalde, SORAko erregionalek Ezozin Kostkas hartuko dute arratsaldeko 17:00etan.

Haurren Euskal Jaia domekan

Domeka ere ospakizunez beteriko eguna izango da. Haurren euskal jaia goizeko 10:30etan hasiko da, herriko dantzariek talde gonbidatuei egingo dien harrerarekin. Hamarretakoa egin eta gero, 11:30etan kalejiran herrian zehar ibiliko dira dantzari eta txistulariak. Ordu bete beranduago, Alardea izango da Plaza Zaharrian eta 13:30etan dantzariak etxeetan banatu eta bazkaldu egingo dute. Bien bitartean arduradun eta txistulari, kalejira-poteoa egingo dute trikitilarien musikaz. Plaza Zaharrean Alardea izango da 17:00etan eta buruhaundiekin amaituko da eguna.

Bergarako jaietarako autobus zerbitzu bereziak

Bergarako Udalak gaueko autobus zerbitzu bereziak ipini ditu Pentekostes jaietarako. Zerbitzuak gaur, barixakua 29 eta bixar, sapatua 30 izango dira, beheko taulan adierazten den ordutegian.


Saul Bellow Literaturaren Nobel saria hil da

Saul Bellow 89 urterekin hil da, Brooklinen (Massachusetts), bere emaztea eta alaba ondoan zituela. Bere abokatuak esan duenez, Zellow gaixo zegoen, baina, "bukaera arte argi egon da".

1915ean jaio zen Bellow Lachinen (Quebec), bost aldiz ezkondu zen, eta lau seme alaba izan zituen.

Bakardadea eta bazterketa soziala izan zituen gai nagusiak, eta Bigarren Mundu Gerraren osteko belaunaldian azaldu ziren autoreen artean ospe handia lortu zuen.

Bere lan esanguratsuenetako batzuk Augie March-en abenturak , 1953; Herzog , 1964; Humbolt-en emaria, 1975).

Literaturako Nobel saria eman zioten 1976an.


Haurrei zuzendutako ‘Kantu txikiak’ ikuskizuna eskainiko dute Kursaalen

Irrien lagunak, Gozategi eta Xirula Mirulako haurrek parte hartuko dute, besteren artean, abenduaren 23ko kontzertuan.

Gaur aurkeztu dute ‘Kantu txikiak’ ikuskizuna. (Argazkia: E. Zabala)

Iaz izandako arrakastaren ostean, berriro ere Kantu txikiak ikuskizuna antolatu dute Kursaalen, Gabonei begira. Gozategi, Kontukantari Txotxongiloak, Xirula Mirulako haurrak, Urtxintxa eskola, Irrien lagunak, Antxon Sarasua & BandaPardela, Makala Jazz Funk Band eta Petti kantaria izango dira kontzertuko protagonistak, eta haurrei zuzendutako ikuskizuna den arren, helduek ere ongi pasako dutela ziurtatu dute antolatzaileek. Patxi Santamaria aktoreak gidatuko du ikuskizuna: “Aurkezle lana egingo dut, baina clown moduan. Ikuskizuneko partaideak lotuko ditut istorioen bidez”, azaldu du Santamariak, gaurko aurkezpenean. Kontzertua abenduaren 23an izango da, 18:00etan, eta sarrerak dagoeneko salgai daude, 8 euroren truke. Iaz Kubo txikian egin zuten kontzertua, eta segituan bukatu ziren sarrerak; hori dela eta, aurten ikuskizuna Kursaal Auditorioan egingo dute, herritar gehiagok gozatzeko aukera izan dezaten.

Kontzertuaren helburu nagusia haurrek ongi pasatzea da, eta beraientzat ezagunak diren haur abestiak zein euskal herri kantak eskainiko dituzte. Gutxi gora-behera ordu eta 15 minutu inguruko iraupena izango du ikuskizunak, eta ikusleek ongi pasako dutela ziurtatu dute.


Kirol mahaia gaur bilduko da udaletxean, arratsaldeko zortzietan

Herriko kirol mahaia gaura arratsaldean bilduko da udaletxean, 20:00etatik aurrera. Kirol eragileen eta udalaren ordezkariek sei puntu aztertuko dituzte. Garantzitsuenak denboraldi honetako diru laguntzak eta aurrekontuak izango dira. Horrez gain, Oarsoaldeko politikarien eta teknikarien mahaia ere izango dute hizpide, baita kirol erakundeen gaur egungo egoera ere. Ohiko bi puntuak ez dira faltako: aurreko bilerako akten onarpena eta bakoitzaren ekarpenak.


Lehen sektorearen garrantzia azpimarratu du Joseba Egibarrek Ordizian

Joseba Egibar EAJko Gipuzkoako zerrendaburuak lehen sektoreak gizartearentzako duen garrantzia azpimarratu du goizean Ordizian egin duten ekitaldian. Aramendi baserrian izan dira Egibar eta alderdi jeltzaleko eskualdeko hainbat ordezkari. Egibar izan da hitza hartu duen bakarra, eta “Goierrin ezaugarri diren industria eta nekazaritza” izan ditu hizpide. Nekazaritzari eman dio, ordea, gaur garrantzia.

Lehen sektorearen lehiakortasuna eta bertakotasuna azpimarratu ditu, eta biak elkarrekin joatea beharrezkoa dela esan du. Etorkizunean nekazaritzak ere lehiakorra izan behar duela esan du, “orain den bezalaxe”, eta sektore guztiek bezala hobetzen jarraitu behar duela, “gainerakoen baldintza berdinetan”. Lehiakortasun hori, baina, bertakotasunarekin uztartuta joatea derrigorrezkoa izan behar da Egibarren iritziz, eta “bertan ekoitzitakoa bertan saltzeko moduak” behar direla gaineratu du.

Hori dena horrela izan dadin lan egiteko konpromisoa adierazi du EAJk gaur Ordizian, “euskaldunok gure produktuak eskura ditugulako”. Lehen sektoreak ere bere etorkizuna bermatzeko eskubidea duela esanez amaitu du ekitaldia Egibarrek.


Lokalak etxe bihurtzeko ordenantza berria egingo da

Plenoa izan zen ostegunean Udaletxean eta onartutako puntuen artean zenbait lokal etxe bihurtzeko ordenantzari EAk aurkeztutako alegazioa dago. Alegazioak, besteak beste, aldaketa planteatzen du lokalak etxe bihurtu ahal izango diren kaleen zerrendan. Aldaketa oinarrizkoa denez, ordenantza berria idatzi beharko da orain eta prozesu guztia pasa, onartu aurretik. Alegazioaren alde bozkatu zuten oposizioko alderdi guztiek: PSE-EE, EAJ, EA, EB eta PPk. EAE-ANVko gobernu taldeak aurka bozkatu zuen.


Greba feministarako prest daude Altzan!

Martxoaren 8rako oso gutxi falta da eta Donostiako hirietako asanbladak grebarako prestatu dituzten jardueren eta ekintzen berri ematen hasi dira. Aurten, grebaren egunerako indarrak eta fokua deszentralizatu nahi izan dituzte, eta auzoetako dinamikak eta mobilizazioak indartu dituzte.

Altzan ere gogor aritu dira lanean eta prest daude martxoaren 8ko greba feministarako. Joan den otsailean “trikimartxa aldarrikatzailea” egin zuten auzoan zehar greba feministaren berri eman eta auzotarrak prestatzeko.

Martxoaren 8an Donostiako deialdiekin bat egingo dute, baina goizean, hainbat jarduera eta ekintza egingo dituzte Altzan bertan:

9:30 Gosari herrikoia Herrera K.E.-n

10:30 Kalejira Intxaurrondoruntz

11:00 Intxaurrondoko apeaderoan elkartuko dira Erdialdera batera joateko

Hona hemen “trikimartxa aldarrikatzailea”ren bideo bat:


Fernandez Diaz: 'ETA desegiteko, segurtasun indarrekin nahikoa dugu'

ETA "Poliziarekin garaitu" dutela errepikatu du Barne ministroak, eta Gobernuaren jarrera "oso argia" dela erantsi du. "Desegin behar dute, hori da egin behar dutena", azpimarratu du.

Armak entregatzeko eta desegiteko eskatu dio berriro Jorge Fernandez Diaz Barne ministroak ETAri. Espainiako Gobernuaren "egiaztatzaileak" Estatuko segurtasun indarrak direla adierazi du. "Desegitea lortzeko, Poliziarekin eta Guardia Zibilarekin nahikoa eta soberan dugu", esan du ministroak.

Nazioarteko bitartekariek Euskal Herrira egindako bisitari buruz galdetu diote ministroari Menendez Pelayo Nazioarteko Unibertsitatean, Santanderren. "ETAk armak entregatu behar dituela egiaztatzeko, Poliziarekin eta Guardia Zibilarekin nahikoa du Gobernuak", erantzun du Fernandez Diazek.

ETA "Poliziarekin garaitu" dutela errepikatu du Barne ministroak, eta Gobernuaren jarrera "oso argia" dela erantsi du. Horregatik, erakundea desegiten ez den bitartean, Exekutiboak "lanean" jarraituko duela ohartarazi du. "Desegiten ez den bitartean, bizirik dagoen erakunde bat da, eta, ondorioz, erakunde terroristaren aurka lanean jarraitu behar dugu", azaldu du buruzagiak.

102 atxiloketa

Nahiz eta ETAk 2011ko urriaren 20an borroka armatua behin betiko utzi, legealdi honetan, Espainian eta atzerrian, 102 bi lagun atxilotu dituztela goraipatu du Fernandez Diazek.

"Armak entregatu nahi baldin badituzte, duela hilabete batzuk egindako pantomima alde batera utzita, oso erraz dute: armak non gordetzen dituzten esan dezatela", gaineratu du ministroak.

"Desegin behar dute, hori da egin behar dutena, erakunde terrorista batek gure gizartean lekurik ez duelako", azpimarratu du.


"Jaiak herrian, ez Ficoban" mezua sarera zabaldu dute Irunen

Jakina denez, Irungo udal gobernu taldearen asmoa da Urdanibia plazan jaietan egiten diren ekitaldiak eta bestelakoak Ficoba aldera eramatea. Horren kontra hainbat ahots altxatu dira hirian, eta horien artean dago Jaiak herrian, ez Ficoban izeneko iniziatiba. Horiek, esaterako, Facebook orrialdea egin dute, eta bertan, besteak beste, Urdanibia plaza jaietarako eremua izan dadin eskatzeko hainbat bideo daude. Martxoaren 31n sortu zuten Facebook orri hori, eta dagoeneko ia 2.000 atsegite jaso ditu.


Irudietan: Tuba kontzertua Azpeitian

Azpeitiko V. Tuba Jaialdiaren baitan tuba kontzertua izan da herriko Plaza Txikian. Herritar ugari bildu dira bertan eta estilo ezberdinetako abestiak entzuteko aukera egon da. Tuba doinuak entzuteaz gain, abesteko aukera ere izan da bertan, izan ere, Juan de Antxieta Musika Eskolako haurren abesbatza ere ekitaldiaren protagonista izan da.

Kontzertua amaitu ostean, bertaraino hurbildu direnek abesti gehiago eskatu dizkiete Juan Carlos Ribellesen zuzendaritzapean zeuden tuba jotzaileei, eta hauek entzuleen desioak bete dituzte.


Uztailaren 12an ekingo diote Euskotren Ligako seigarren denboraldiari

[Sasoian.info] Euskotren Ligako seigarren denboraldia jokatuko dute aurten, eta jada zehazten hasi dira egutegia. Guztira, zortzi estropadek osatuko dute, Pedreñan hasiz eta Zarautzen amaiera emanez. Iazko Euskotren Ligako txapeldun Zumaiak bermatuta du parte-hartzea, baina beste hiru txartelak zazpi hautagairen artean erabakiko dira. Gipuzkoatik lau traineru aurkeztuko dira: Hibaika Jamones Ancín, San Juan Iberdrola, Orio Babyauto eta Getaria-Zarautz; azken hauek talde berria osatuko dute, indarrak batuz. Galiziatik bi (Cabo eta Samertolameu) eta Kantabriatik beste bat (Santoña Grupo Tanee).

Zazpi hautagaiek lehen sailkapen jardunaldia uztailaren 12an jokatuko dute Pedreñan, eta hurrengo egunean, bigarrena, Donostian. Bi estropada hauetan Zumaiarekin batera lehiatuko diren hiru traineru aterako dira. Hasierako bi jardunaldi hauek hauek sailkapen nagusirako puntuagarriak izango dira, gainera. Hortik aurrera Euskotren Ligak ez du etenik izango abuztura arte. Ibilbide horretan Pasaia, Orio, Getxo eta Zierbenan izango dira. Azkenik, eta urtero bezala, abuztuaren 16an eta 17an Euskotren Liga Zarautzen bukatuko da.


59 pertsona hil dira eta 12.000 lekualdatu dituzte Hego Korean euriteen erruz


Allerruk, ezin

Larunbatean 2-3 galdu zuen Plaztean Allerruren gizonen talde nagusiak, Erregional Ohorezko Mailakoak, Tolosaren kontra. Emaitza horrekin, jaitsiera postuetara joan da Lezoko taldea, maila mantentzeko borrokan lagun duen Añorgak irabazi egin zuelako. Orain, Donostiako auzokoek, hiru puntuko aldea ateratzen diote Allerruri sailkapen nagusian, liga bukatzeko jardunaldi bakarraren faltan.

Gauzak horrela, birtualki maila galdu du Allerruk. Matematika saio katramilatsua beharko litzateke lezoarrek maila manten dezaten: 12 goleko aldea dute alde Añorgakoek, beraz, azken jardunaldian Allerruk irabazi eta Añorgak galtzeaz gain, emaitzetan 12 gol alde beharko lituzke Allerruk, adibidez, Allerruk 0-6 irabaziz Aretxabaletaren etxean duen lehian, eta Añorgak 6-0 galduz Tolosaren zelaian (konbinazio askoz gehiago egin litezke, denak gauzatzeko oso zailak). Ia ezinezkoa du salbazioa, beraz.

Historian bigarrenez jokatu du sasoi honetan Allerruk Gipuzkoako mailarik gorenean. Herriaren tamaina ikusita, hori berez arrakasta da. Nahiko lukete handiagoak diren beste herri batzuk lezoarren egoeran egon. Eta sasoi oso duina egin dute, nahiz eta azken txanpan indarrez justu iritsi, Erregional Ohorezko Maila oso maila exigentea delako, partida guztietako minutu bakoitza baita inportantea, eta akats txikiak ez dira barkatzen. Beharbada, hori izan du kontra aurten Allerruk: egindako akats txikiek zigortu egin dute taldea, gehiegi beharbada, zortea ere maiz ez dutelako lagun izan. Gainera, azken jardunaldietan, epaileen lanak ez du gehiegirik lagundu.

Allerruko kideek HITZAri esandakoaren arabera, hurrengo urterako ez dute bururik galdu nahi, pixkanaka hasi nahi dute Gipuzkoako mailarik gorenera itzultzeko bidea, presiorik gabe, urrats guztiak ondo zainduz. Izan ere, gizonen talde nagusia maila galtzear den arren, osasunez kluba ederki, oso ongi dago. Datu bat: hurrengo sasoiari begira 12 taldek osa dezakete Allerruren familia, hainbat talde berrirekin (tartean nesken infantilak eta kadeteak). Harrobiko lana oso ongi egiten ari diren seinale da hori, eta herriak taldea babesten duela.

Asteburu zaila izan da Allerrurentzat. Horren beste seinale bat da gizonetan, Ohorezko Gazteen Taldeak galdu egin zuela Zumaiakoren kontra, eta haiek ere maila galdu dutela. Kontra, Gipuzkoako Kopan ari den emakumeen talde nagusiak aurrera egin du asteburuan Oiartzuni irabazita (penaltietan), eta jada finalerdietan daude. Mutilen Kadete Mailako taldeak ere Ohorezko Mailara igotzeko bidea egingo du.

Talderik gorenenak maila galdu arren, osasunez indartsu dago Allerru.


Egun batean hildakoen kopuruak gora egin du Hego Euskal Herrian

Beste 35 pertsona hil dira, aurreko ostegunetik erregistratutako kopururik handiena. Kasu berriek ere gora egin dute: 591 pertsona gehiagori detektatu diete gaitza.

Azken egunetan hildakoen kopurua egunean hogei ingurukoa edo hori baino apalagoa bazen ere, gaur berriro igo da, 35 pertsona hil baitira azken orduetan. Kasu kopuruak ere goranzko joera daukala esan daiteke. Izan ere, atzo beste 656 positibo zenbatu zituen BERRIAk, eta gaur 591 izan dira, baina atzoko zenbakiak Baionako erietxeko 137 gaixoak hartzen ditu aintzat, eta ez dute adierazi horietako bakoitza noiz erregistratu zuten. Guztira, 21.127 pertsonari erasan die gaitzak.

Hildako kopurua da gaurko datu kezkagarrienetako bat, beste 35 pertsona hil baitira. Hori ostegunetik erregistratutako kopururik handiena da –51 izan ziren orduan–. Ordutik, zenbakiak jaisten ari ziren: astelehenean iragarri zen heriotza gutxien, hamabi; atzo, berriz, igoera txiki bat izan zen –14 hildako–, eta gaur nabarmen handiagoa izan da igoera. Datu esanguratsu bat izan da Nafarroan. Izan ere, atzo batere hildakorik iragarri ez bazuten ere, gaur hamasei izan dira.

Kutsatu kopuruaren igoerak ere ez du etenik, eta beste 591 gaixo antzeman dituzte. Nafarroan izan da igoerarik handiena, beste 254 kasu daude eta. Bizkaian ere nabarmen ugaritu dira kutsatuak (+245), eta igoera apalagoa izan da Araban (+58) eta Gipuzkoan (+34).

Eusko Jaurlaritzako Osasun sailburu Nekane Murgak hitza hartu du Gobernu Bileraren ostean. Esan du hurrengo egunak «gakoak» izango direla kutsatzeak eragozteko, baita sintomak dituzten eta haiekin kontaktua eduki duten pertsonak identifikatzeko ere. Zahar etxeez ere aritu da Murga, bisitak baimentzeaz zehazki. Esan du bisitak baimendu daitezkeela, zentro bakoitzaren balorazio indibiduala eginda eta segurtasun neurriak mantenduta, inor kutsatuko ez dela ziurtatuz.


Soluadek utzita jokatuko du Gipuzkoa Basketen

Andres Rico joko-antolatzailearen lekua hartuko du Morayo Soluade jokalariak.

Retabet.es Gipuzkoa Basket taldeak Unicaja taldeko Morayo Soluade jokalaria denboraldia amatu arte Donostiako taldean jokatzea lortu du.

21 urte eta 196 zentimetroko altuera du britaniarrak. Unicajan aritu da, baina bost partida besterik ez ditu jokatu, lehenengoa noren eta Gipuzkoa Basketen kontra.


‘The Florida project’ filma eskainiko dute Bagera elkartearen zineforumean

Urrian abiaturiko zineforumarekin jarraituz, Bagera elkarteak The Florida project pelikula proiektatuko du asteartean, 18:30ean, Koldo Mitxelena Kulturunean. Saioa doakoa izango da, eta emanaldiaren ostean, solasaldia egingo dute Zigor Etxebeste zinema kritikariarekin eta Kresala Zineklubeko Ander Gisasolarekin.

Elkarteak hilean behin antolatzen ditu bere zineforumeko proiekzioak, eta eskainitako film guztiak euskaraz sortuak, euskarara itzuliak edo euskarazko azpitituludunak dira. Astearteko filma, The Florida project, 2017an estreinatu zuten, eta Estatu Batuetako herritar ugarik jasaten duten pobrezia islatzen du, haur batzuen ikuspuntutik.


Merkemerkaua, zapatuan, Arrasaten

Zapatuan egingo da Ibai-Arte elkarteak antolatzen duen udazken-neguko stock azoka, 10:00etatik 20:00etara, etenik gabe. Merkemerkauaren hamahirugarren edizio honetan, saltzailek kalera aterako dituzte bukatzen ari den denboraldiko produktuak, prezio oso murriztuetan. 36 komertziok parte hartuko dute.

Saltoki aurrera aterako dute euren eskaintza gehienek (Olarte, Otalora Lizentziaduna, Garibai Etorbidea, Biteri Etorbidea, Erdiko Kale... kaleetan) edo karpa-guneak osatuko dituzte, eta saltoki aurrean horretarako aukerarik ez dutenak edota erdigunetik urrun daudenak Biteri plazan edo Olarte kalean kokatuko dira.

Azokan, arrasatearrek nahiz bisitari-turistek deskontu handiez gozatu ahal izango dute, emakume, gizon eta haur modan, lentzerian, mertzerian, osagarrietan, oinetakoetan, etxeko dekorazioan...

Eguneko programazioa honakoa da:

10:00 Azokaren irekiera.

11:00-13:00 Beriba Samba Eskolakoen batukada.

17:00-19:00 Buruhandiak, eta Erraldoi eta Kilikien konpartsa.

20:00 Azokaren itxiera.

Arrasateko kaleak girotzeko kale animazioaz gain, kaleetan zehar eta karpetan musika jarrita egongo da egun osoan zehar.

Parte-hartzaileen zerrenda

Artz, BC, Beinke, Elkoro Bisuteria, Garraxi, Gili-Gili, Haurtxoa, Itxaso, Josle, Kapikua, Kili-Kolo, Koro Zabaleta, Korrikan trail, LE&PA, Lizarralde kirolak, Loramendi (Garibai), Loramendi (Maiatzaren Bata Plaza), Lore, Luko, Mabel, Markiegi, Merche, Oskarbi, Ouka, PCNet-Ekobai, Pissa, Portaloi Optika, Resusta Karrikiri, Sikol, Tamayo, Troko, Ttikitto, Txuntxurunberde, Txuri-Beltz, UME eta Zubia oinetakoak.


'Larrialdi soziala da. Milaka gaixo daude eutanasia legearen zain'

Sufritzen ari diren milaka gaixo lege babesaren zain dauden bitartean, politikariek ados jarri eta gobernu bat osatzeko duten ezintasuna salatu du Maribel Tellaetxe zenaren semeak.

David Lorente 'SOS Amatxu' elkarteko kideak 'larrialdi sozialtzat' jo du sufritzen ari diren milaka gaixoren egoera eta eutanasia arautuko duen legearen premia azpimarratu du berriz ere. Eskari hori eginez eramango dituzte gaur Kongresura lege babesa eskatzen duten hiru ekimen diferentek bultzatuta jaso dituzten milioitik gora sinadura. Portugaletekoen ekimenak ia 375.000 sinadura batu ditu, Luis de Marcosen alargun Maria Asuncion Gomezek bultzatutakoak, 99.000; eta Marcos Hourman medikuarenak, 600.000. Azken horrek eskatzen du Mari Jose Carrasco emazteari hiltzen lagundu zion Angel Hernandez senarraren kontra ez dezan kargurik eskatu fiskaltzak. Kasu honen harira, David Lorentek salatu du, kasu hori, genero indarkeriaren auzitegi batean dagoela oraintxe. 'Hau zorakeria da. Angelek egin duena da guztiz kontrakoa', azpimarratu du.

Aldarrikapen hori egiteaz gain, politikarien ezintasuna ere salatuko dute gaur Kongresu atarian egingo duten bilkuran: 'Milaka gaixo ari dira sufritzen lege honen zain eta politika geldirik dago gobernua osatu arte'.


Pulpok laguntza eskatu du azkenengo fasea antolatzeko

Datorren astean Zumaian jokatuko da Espainiako Txapelketako azken fasea. Zortzi talde izango dira lehian eta dena ondo antolatzeko ahalik eta jende gehien behar da. Gaur, asteartea (apirilak 28), 20:00etan bilera egingo dute kiroldegian, eta bereziki daude deituta Pulpoko jokalarien gurasoak, entrenatzaileak eta laguntzaileak, baina baita laguntzeko prest dagoen edonor, denen laguntza beharko da eta.


Larramendiren 'Hiztegi hirukoitza'-ren ale bat jaso du Euskaltzaindiak

Euskadiko Kutxak hamar urterako utzi dio bi liburutan banaturiko hiztegia, ikertzaileen esku egon dadin

Euskadiko Kutxak Manuel Larramendiren 1745eko Hiztegi Hirukoitza-ren ale bat utzi dio Euskaltzaindiari, hamar urterako. Bi liburuk osatzen dute hiztegia. 800 orritik gora dira, eta hemendik aurrera, ikertzaileen esku egongo da lan hori. Kontsultak errazago egiteko, Euskadiko Kutxak 200 faksimile egin ditu, eta horietako batzuk, jatorrizko obrarekin batera, akademiari laga dizkio.

Urte askoan baztertua izan zen Larramendiren obra, hiztegia barne, eta Koldo Mitxelenak ekarri zuen lan hori berriro ere plazara. Bere idazlanetan ikus daitekeenez, euskararen defendatzaile sutsua zen Larramendi (1690-1766).


Ispilu bat herriarentzat

Juanfe Garcesek Zarauzko Hitzarentzat ondutako ikus-entzunezkoaren irudietako bat (Juanfe Garces).

Urola Kostako Hitzako kideak buru-belarri aritu dira azken hilabeteotan Zarautzerako komunikazio-proiektu berri bat sortzeko lanetan. Ereindako hazia loratzen doa, eta datorren astean jaioko da Zarauzko Hitzaren webgunea: zarauzkohitza.eus. Gisa horretan, aspaldian Zarautzen sumatzen den hutsune edo gabezia handi bati erantzun nahi zaio. «Oso animoso eta pozik gaude proiektuak izan duen harrerarekin eta piztu duen jakin-minarekin», adierazi dute Hitzako arduradunek. Zarautzen egosten den guztiaren ataria izan nahi. Atari erreferentziala. Herriaren ispilu.

Zarauzko Hitza zarauztar guztientzat izango da, izan elkarte, eragile edo norbanako, eta zarauztarrekin batera jarri nahi dute martxan, elkarrekin. Horretarako, webgunea aurkezteko eta abian jartzeko, aurkezpen-ekitaldia antolatu dute datorren martxoaren 10ean, ostegunean, 19:00etan, Merkatu plazaren goiko solairuan.

Ekitaldi labur eta arina izango da, baina aldi berean garrantzitsua, Zarautzerako aro berri bat zabalduko duelako. Bertan aurkeztuko da ofizialki zarauzkohitza.eus ataria, Ander Iruretagoiena eta Julen Portillo aktore zarauztarren eskutik. Horrekin batera, komunikazio proiektu berria iragartzeko bideo bat egin dute, eta hori ere ikusteko aukera izango da ekitaldian.

Zarauzko bizilagun Juanfe Garces tolosarra arduratu da ikus-entzunezkoa ontzeaz. Bikain irudikatu du Zarauzko Hitzaren izaera eta herriarentzat nahiz herritarrentzako izan nahi duena. Bideoa asteburutik aurrera jarriko du sarean ikusgai Urola Kostako Hitzak.


Fortunako lau tolosarrentzat Portugaleteko bandera

Agustin Pagola, Luis Olea, Nekt Rudel eta Matias Zubeldiak San Nicolas VII. Traineru Jaitsiera irabazi dute beteranoen mailan.

Portugaleteko traineru jaitsiera jokatu zen igandean. Fortuna izan zen beteranoen mailan azkarrena, 17 minutu eta 3 segundoko denborarekin. Arraunean lau tolosar aritu ziren. Iberia izan zen bigarren ontzia, 24 segundora. Podiuma Pontejosek osatu zuen, 28 segundora.


Musikaren soinua, gaueko bertso doinu

Legazpiko bertso eskolako kideek 'Soinu onak... oinak doinu' bertso musikatuen saioa egingo dute asteartean, herriko jaiak hasteko

Festa giroan egiten diote ongietorria maiatzari Legazpin (Gipuzkoa), eta ekitaldiz bete dute datorren aste osoa. Maiatzaren 3a da Santikutz eguna, eta herritarrek haren bueltan ospatzen dute jai nagusia. Egun handiaren bezperan egingo dute herri danborrada, ostegunean; jaietako ekitaldi nagusia da, eta bertako zuzendari Cesar Carvallok izango du asteartean ospakizunari hasiera emateko ardura. Arratsaldean txupinazoa botata, festak hartuko du Legazpi.

Herriko eta inguruko musika taldeen emanaldiek, haurrentzako ikuskizunek eta urteroko ekitaldiek osatzen dute egitarau zabala. Itxuraldatuta eta berrituta bada ere, Bertso Olariak bertso eskolak badu lekua Santikutz jaietan, eta, aurten, hirugarrenez, Soinu onak... oinak doinu bertso musikatuen emanaldia egingo du txosnetan, astearte iluntzean.

Ane Beloki bertso eskolako kidearen hitzetan, «Aspaldiko kontua» da herriko bertsolariak jaietan kalera ateratzearena, baina denborarekin aldatu egin da haien proposamena. «Lehen, musika ekipamendua ateratzen genuen kalera, taldeka bertso batzuk sortu eta tabernaz taberna kantuan aritzeko».

Txosna bete bertso

Kalean trago artean aritzea ez da aukerarik onena izaten beti, eta hala ikusi zuten Bertso Olariakeko kideek. «Nor bere kasa egoten zen tabernetan, eta, eguraldi txarra egiten bazuen, ez zen inor egoten». Horregatik erabaki zuten jaietako saioa beste formatu batera eramatea.

Aurten, hirugarrenez ariko dira formatu berrian, agertoki gainean: dozena bat bertsolaritik gora eta zortzi bat musikari, plaza ondoko txosnetan. Musikak garrantzi handiagoa hartu du azken urteetako emanaldietan: «Lehen, gitarra eta saxoa zeuden, eta orain, berriz, bateria, baxua, gitarra, biolina, soinua eta tronboia».

Saioaren funtsa, ordea, ez da askorik aldatu: taldeka elkartzen dira, «banaka ibili baino hobe izaten delako», eta talde bakoitzak hiru kanta edo bertso sorta abesten ditu. Kalean kantatzetik txosnetan aritzera badago aldea, eta Belokik uste du orain hobeto funtzionatzen duela: «Ez dakit kasu egiten duten ala ez, baina bete egiten da, eta giro polita egoten da».

«Denborarekin» hasi ziren bertso eskolako kideak astearteko saioa prestatzen. Aurrena, bertsotan aritzeko egokiak diren kantak aukeratzen dituzte, eta, gero, horien arabera osatzen dituzte taldeak, «aliritzira». Martxo bukaeran hasi ziren entseatzen, eta, ordutik, noizean behin elkartu dira bertsolariak musikariekin.

Halere, festetakoa ez da Bertso Olariak bertso eskolak egiten duen ekitaldi bakarra. Hamasei kide inguruk osatzen dute taldea, eta eskolak emateaz arduratzen dira. Gainera, saio batzuk prestatzen dituzte urtero: bertso afaria otsail edo martxo aldean, poteoa iraileko Santikutz Txikietan, eta herriko zinema aretoko ekitaldia azaroan. «Gazte aldetik ondo» ikusten du Belokik Bertso Olariak; beraz, Legazpin izango dute segida, festa garaian zein hortik kanpo.


Llarenak asteleheneko Osoko Bilkuran parte hartzeko baimena ukatu dio Sanchezi

Jordi Sanchezen defentsak Giza Eskubideen Europako Auzitegira joko du horren eskubide politikoak babesteko.

Pablo Llarena Auzitegi Goreneko epaileak asteleheneko, martxoaren 12ko, Osoko Bilkuran parte hartzeko baimena ukatu dio Jordi Sanchez (JxCat) Generalitateko presidentegaiari. Era berean, espetxetik ateratzeko asteazkenean Sanchezen defentsak egindako eskaera ukatu du Llarenak.

Defentsak astelehena heldu baino lehen erantzuteko eskatu zion Llarenari, eta Goreneko epaileak garaiz erantzuten ez bazuen edo baimena ukatzen bazion Giza Eskubideen Europako Auzitegira joko zutela iragarri zuten. Auzitegi horretan, Sanchezen askatasuna eskatuko dute berriro bere eskubide politikoak erabil ditzan, joan den urriaren 16tik behin-behineko espetxealdian baitago.

Hori horrela Goreneko epaileak bi eskakizunak ukatu ditu. ANCko buruaren eta beste agintari nazionalisten aurkako prozedura bideratzen du Llarenak ustezko matxinada edo sedizio delituengatik.

Fiskaltza ere, eskakizun biak ukatu ditu Gorenaren aurrean. Herri akusasioak, ordea, ez du horren inguruan oraindik ezer esan.


Presoen urratsak "babestu" eta "lagundu" behar direla dio EH Bilduk

Agerraldia egin du EH Bilduko Julen Arzuaga parlamentariak, euskal presoen urratsa baloratzeko. Adierazi duenez, oraingo erabakia iazko abenduan EPPK-k egindako adierazpenaren ondorio zuzena da. Alde horretaitk, presoak "emandako hitza betetzen" ari direla nabarmendu du Arzuagak. Gainera, era horretako pausoak politika eremutik "babestu" eta "lagundu" behar direla esan du. Era berean, presoen sakabanaketa salatu du, "indarkeria, sufrimendua eta mina dakarren inposizioa" delako. Bertan behera uzteko deia egin du, "herri honen gehiengoak" hala eskatzen duelako.

Josu Erkoreka Eusko Jaurlaritzako bozeramailea, bestalde, Radio Vitoriako elkarrizketa batean harrapatu du albisteak. Mikrofono aurrean adierazi duenez, euskal presoek hartutako bidea "aurrerapausoa" eta "baikorra" litzateke, betiere, "konfirmatuko balitz". Gainera, betez gero, presoek "duela hilabete askoko promesa" beteko luketela adierazi du.


Emakume bat oso larri dago pozointsua zen perretxiko bat jan ondoren

Oso larri egin arren, emakumea heriotza arriskutik kanpo dago. Iruñeako Klinika Unibertsitarioan dago, eta lagun baten aholkuari jarraituz jan zuen xixa pozointsua.

51 urteko emakume bat oso larri dago Iruñean, pozointsua zen perretxiko bat jan ondoren, Euskadi Irratiak jakin ahal izan duenez.

Antza, emakumeak amanita faloides baten zati bi jan zituen, baina nahikoa izan den intoxikatzeko.

Oso larri egin arren, emakumea heriotza arriskutik kanpo dago. Iruñeako Klinika Unibertsitarioan dago, eta lagun baten aholkuari jarraituz jan zuen xixa pozointsua.

Duela hamar egun, perretxikotara joan ziren, eta gaztainak eta xixak hartu zituzten. Ustez, lagun taldeko batek perretxiko onak eta txarrak bereizten bazekien, eta haren esanari jarraituz jan zuen amanita faloidesa.

Ordu gutxira, larrialdietara eraman behar izan zuten, eta han garaiz artatu zuten.


Gazte Egunerako spot-a grabatuko dute barikuan

Durangoko Txosna Batzordeak Gazte Egunerako spota grabatuko du barikuan, 15:00etan, Andra Marian.

Txosna Batzordeak herritarrei grabaketan parte hartzeko gonbita luzatu die. Koadrilaka, bakarka zein binaka mozorrotuta eta koloretsu joateko deia egin du.


Gora Azoka Telebista!

Aurten ez naiz joan Durangoko Azokara, azoka egunetan bestelako konpromisoak izan ditudalako. Etxera itzuli garen bakoitzean, hasieran ETBra jo izan dugu, ikusteko iluntzeko albistegiak zer esaten zuen azokaz. Amorratuta amaitu dut gure telebista publikoarekin, batetik oso denbora eskasa eskaini diolako azokari, eta, bestetik, tratamentua … Jarraitu irakurtzen →